Filosof: “Bəs qoca arvadlar hansı seksuallıqdan qorxub çarşablanır?” – MÜSAHİBƏ\nTeleqraf.com tanınmış filosof Niyazi Mehdi ilə müsahibəni təqdim edir\n– Niyazi müəllim, sizin yazıları maraqla oxuyuruq, ancaq bəzən nə oxuduğumuzu anlamırıq. Anlaşılmamaq sizi narahat edirmi?\n– Sözsüz, narahat edir, ən azı ona görə ki, çox anlayanlar çox pul deməkdir. Düzdür, bu riyaziyyat Azərbaycana aid deyil, çünki bizdə yazar «biznesi» elə deyil ki, 500-1000 tirajdan çoxuna oxucu tapasan ki, qonorar (yəni şərəfləndirmə) qazanasan.\nAdamı anlamayanda yazısının etgi dairəsi də daralır. Bu isə o deməkdir ki, sən iddia etdiyin nüfuzu, sosial reputasiyanı da qazanammırsan. Hərçənd bu yerdə deməliyəm ki, çağımızda sosial nüfuza böyük zərbə vurulub. Sovetlərdə bu nüfuz nomenklatura sistemi ilə sığortalanırdı, yəni arxasında Kommunist partiyası dururdu. Belə nüfuzun qayıtmasını arzulamaq, sözsüz, pis keçmişi qaytarmaq istəyidir. Normal ölkələrdə hətta yüksək dövlət adamının, ünlü ulduzların məhkəməyə verilməsi göstərir ki, oralarda da sosial nüfuz adamları qanuni cəzalardan sığortalamır. Mən bizdə sosial nüfuzun dağıdılmasını söyləyəndə onu demirəm ki, hörmətli adamlara prokurorlar, məhkəmələr üzgörənlik etmirlər. Mən onu demək istəyirəm ki, bizdə rüşvətxor prokurorun, hakimin, nazirin rüşvət tələbindən sosial nüfuzu olan adamlar da sığortalanmayıb. Ona görə nüfuzlu adamların adi adamları rüşvətdən qorumaq imkanı da yoxdur. Bu, çox pis haldır.\nÖz çıxarılarına görə sosial nüfuzun dağıdılmasından böyük rolu olmuş və indi türmədə yatan keçmiş məmurlar hazırda öz əməllərinin ziyanını çəkirlər. Onlar çox istərdi ki, ölkədə elə nüfuzlu adamlar olsun ki, onlara haqsızlıq ediləndə imzalarını verib bu haqsızlıqdan onları qorumaq üçün ictimai rəy yaratsınlar. Hərçənd boynumuza almalıyıq ki, onlar elə korlanmış adamlardır ki, nüfuzlu adamları arzulayırlar ki, onların suçsuzluğunu desinlər.\nBu adi gerçəkləri söyləyən kimi ağlıma qaranlıq yazıların mədəniyyət tarixində oynadığı rol gəlir. Beləcə, «lehin və əleyhinə» qoşalığını söyləməli oluram. Ona görə oluram ki, oxucu məsələni çox yönlü, yəni stereoskopik bilsin. Heraklitə pis anlanıldığı üçün əski yunanlar «Qaranlıq Heraklit» deyirdi. Sokrat isə söyləmişdi: ondan nəyi anladımsa, ləzzət idi. Ümid edirəm anlamadıqlarım da elədir.\n– Sizcə, müsəlman dünyası Qurani-Kərimi anlayırmı?\n– Görün, müsəlman uluslarında Qurani-Kərimin ərəbcəliyinə görə anlanmaması necə bir dini heyranlığa nədən olub. Bu, 90-cı illərdə ünlü Yuri Lotmandan oxuduğum düşüncədir, yadımda qalıb: sakral, yəni qutsal, ilahi mətnlərin anlaşmazlığı dini anlam etgi-təsir daşıyır. Əski slavyan dilində Bibliya pis anlanılsa da bu etgi üzündən saxlanmışdı. Uzun sürə Bibliyanın latın variantı da elə olmuşdu.\n– İlk dəfə Quranla nə vaxt tanış olmuşunuz?\n– Mən ilk dəfə Quranın ruscasını oxuyanda, deyəsən, 10-cu sinifdə idim...\n– Oxuyub nə düşündünüz?\n– Dəhşətə gəldim: budur Allahın kitabı?! Onacan ateist ailəmizdə Quranın ərəbcə nüsxəsinə qorxa-qorxa, əsə-əsə baxırdım. Xeyli sonralar Ortaçağ mədəniyyəti ilə məşğul olanda, ayələrin bu mədəniyyətdə dəhşətli dövrüyyəsini görəndə bu dövriyyə onların dərinliyini, qutsallığını mənə anlatdı. Tatar ruhanisi nəslindən olan ünlü bir şərqşünas olub, Aqafanqel Krımski – o da demişdi ki, sən müsəlman dünyasında Quran ayələrinin türlü dartışmalarda, traktatlarda və hallarda dövriyyəsini görəndən sonra onların dərinliyi sənə açılır.\nİndi başqa bir faktı deyim: Sovetlərin axırında birdən-birə mənim kimi gənclərin Mərkəzi Komitəyə toplantıya çağırılması mümkün oldu. Orada İslam və bizim toplum müzakirə olunurdu. Bir qocaman ateist durub dedi ki, Quranı dilimizə çevirmək gərəkdir. Görəssiniz, xeyli adam onu oxuyub İslamdan üz döndərəcək. Bax, bu, qutsal mətnləri «aydın» anlamağın dayaz və biliksiz adamlarda necə axmaq hal yaratmasına örnəkdir. Ona görə də bəzi dayazların anlamasından anlamaması yaxşıdır. Mənim dissertasiyalarım çətin anlanan semiotik-struktur metoda söykənirdi və bu, məni müdafiələrdə nə qədər axmaq tənqidçilərdən qorumuşdu. Onlar duymuşdular ki, həmin dissertasiyalar onların girəcəyi bostan deyil, ona görə də susmuşdular.\nSorunuzla ilgili iki-üç cavab variantınaları ilə gördüyünüz kimi, məsələni kontekstləşdirdim. 20 il bundan qabaq «kontekstləşdirdim» yazasaydım hamıya qaranlıq gələrdi, indi Allaha şükür, adamlarımız bilgilənib, daha belə terminləri anlayırlar. «Mentalitet»i, «tekst»i, «rutin»i bilirlər.\nMən rəhmətlik dostum Vaqif İbrahimoğlunun, Aydın Talıbzadənin, Zeynal Məmmədlinin, daha neçə-neçə intellektuallarımızın qaranlıq görünən yazıları ilə ilgili bir nəsnəni də deyim. Bir ağacı götürüb qalın və nazik boşqaba, dəmir vərəqəyə, miss qaba və s. vursan, türlü səslər çıxacaq. Bizlər yazanda hər hansı ideyamızı mədəniyyətin ayrı-ayrı olaylarına, nəsnələrinə vururuq ki, çoxsəsli düşüncələr alaq. Ona görə də ideyanı gəzdirmək üçün onu əyirik-üyürük, dolaşdırıb sonra dolaşıqdan çıxarırıq və bu trayektoriyanı izləməyə hövsələsi çatmayanlar «of» eləyib deyirlər yaman çətin yazır. Özü də qınaqla demirlər. Bir çox yazarlar Azəri oxucusunu düzünəqulu, gəzintisiz yazıları ilə korlayıblar. Yəni əyri trayektoriyalarla oynayan məqalələr bizdə çox olmadığı üçün oxucular da tərbiyələnməmiş, egitimlərnməmişlər. Baxın, rusca babat bilən redaktor dilimizdə ağıllı bir yazını oxuyanda deyir, çətin yazıdır, qəzetlik deyil. Ancaq o yazını qəzetdən rusca oxuyanda, demir ki, qəzetlik deyil.\nAnlamağın bir problemi də yazının kodların bilməməkdən gəlir. Sözsüz, sən yalnız ərəbcəni bilib bu kodla Qurani-Kərimi oxusan, «aldı», «gətirdi», «çağırdı» kimi sadə mənaları anlayacaqsan. Ancaq Platondan aldığın kodla «kun-fəkun»u, yəni «ol deyəndə olur» ayəsini oxuyanda Allahın ideyalar, eydostlarla dünyanı yaratdığını oxuyacaqsan.\nMən bir neçə dildə çox qaranlıq sayılan filosfoları oxuyub anlamış adamam. Ancaq indi Lakan, Derrida kimi qaranlıqları oxuyanda əzab çəkirəm, onları anlamaq üçün kodlar axtarışına çıxıram. Hətta elə yeməklər var ki, onların da dadını bilmək üçün ağzımız onların «kodunu» bilməlidir. Biz isə küftə-bozbaşla yetərlənirik. Halbuki qurmanlar qanırlar ki, qurbağa «kababını» yemək üçün kodunu mənimsəməlisən. Vaxtilə sarmısaqlar, istiotlar, motal pendiri belə mənimsənilib.\nGördünüz, bir soruya babat cavab, yanıt vermək üçün haralara getdik, haralara çıxdıq, nələri gətirməli olduq? Oxucu mədəniyyəti həm də belə dolaşıqlarla getməyi öyrənməkdir.\n– Azərbaycanda kim fəlsəfə ilə məşğuldusa ona filosof deyirlər. Düzgündürmü bu? Məsələn, Həmid İmanov fəlsəfə dərsliyi yazıb, ona filosof demək olarmı?\n– Həmid İmanov haradan ağldınıza gəldi? Deyəsən, müəlliminiz olub və xətrinizə dəyib.\n– Yox, müəllimim olmayıb, amma onun kitabından dərs vəsaiti kimi istifadə etmişik.\n– Dəyərli dostumuz Nizami Cəfərovun anekdotlarından rəhmətlik Həmid müəllimə baxsanız, xeyli yumşalarsınız. Siz, niyə bu «filosof» sözünü belə yekələndirirsiniz ki, sonra onun altına ancaq Heqellər girə bilsin?\n– Haqlı deyiləmmi?\n– «Filosof» da «həkim», «pinəçi» kimi bir sözdür, anlamı isə adidir: «hikməti sevən». Bəzi yazıçılar var ki. özlərinə «yazıçı» deməkdən utanırlar, halbuki babat hekayələri var. Belə təvazö göstərirlər və adamları çaşdırırlar. Hikmətlə peşə səviyyəsində məşğul olan filosofdur.\n– Sizi də filosof kimi təqdim edirik...\n– Deyəmmərəm ki, özümü «filosof» adlandırmaqdan və saymaqdan nəsə mənəvi «kayf-kef» alıram, ancaq «filosof» «diş həkimi» sözü kimi bir kəlmədir. Heqel, Vitqenşteyn, Popper kimi adamlara isə biz parlaq filosof, dahi filosof deyirik.\n– Ağalar Məmmədov necə, onu filosof kimi qəbul edirsinizmi?\n– Sözsüz, qəbul edirəm və yüksək tuturam. Dünya çapında parlaq filosof olacağını gözləyirəm. Qoy almancanı Kantı anlamaq səviyyəsində öyrənsin, bəlkə də Uluslararası konfranslarda alnımızı açıq edəcək. İndilik isə Azərbaycan üçün parlaq düşünən adamıdır, hətta bəzən qibtə edirəm ki, sizin nəsil onu elə sevir, məni sevmir.\n– Ümumiyyətlə, əsl filosof hesab etdiyiniz daha kimlər var?\n– Ağalar elələrindəndir. Rəhman Bədəlov, Əli Abbasov və Fəlsəfə İnstitutunun bir xeyli işçisi əsl filosofdur.\n– Bəs dahi filosoflar?\n– Dahi filosoflar fəlsəfəyə yeni paradiqmalar, nəzəri sistemlər, yeni düşüncə kodları, nə bilim koordintları gətirənlərdir.\n– Belələri bizdə varmı?\n– Deyəsən, yoxdur.\n– Bəs gürcülərdə?\n– Bəlkə də Mamardaşvili bu kateqoriyaya düşür, hərçənd onu gürcü-rüs filosofu adlandırmaq daha düzdür. Əgər Psevdo-Dionisi Ariopaqit bəzilərin söylədiyi kimi, gürcü şahzadəsi olubsa, o da düşə bilər.\n– Filosof deyəndə ağlına ilk gələn o olur ki, yəqin ateistdir. Özü də ateist filosoflara daha çox inanırlar. Niyə belədir?\n– Tarixdə filosofların çoxu ateist olmayıb. Heç həkimlərin, fiziklərin çoxu da olmayıb. Filosofların xeylisi ona görə ateist kimi görünürlər ki, onların bilincində, mətnlərində Tanrı və bir çox dini olqular, yəni olanlar mifoloji, folklorsayağı şəkillərdə olmur. Yəni biri var, Tanrını taxtda oturmuş Xaqan kimi görəsən (Qurandakı «ərşi» yada salın), biri də var ki, Tanrını İbn-Sinadakı kimi «özü-özünün səbəbi olan varlıq» kimi biləsən. Bu filosof həmin termini seçməkdə ondan itələnirdi ki, dünyada hər nə varsa, nədəni, səbəbi başqasındadır, yalnız Tanrıdır özü-özünün səbəbi olan. Buz əriyir ona görə ki, hava qızır və bu, əriməyə səbəb olur. Mən depressiyaya ona görə düşürəm ki, psixikam dişarıdan mənfi impulslar alır. Qutum, ruhum ona görə məni yeriməyə itələyir ki, aclıq və yemək onu vadar edir…\nBütün dinlər Tanrı və qutsallığı, yəni müqəddəs olayları obrazlarda, şəkillərdə verirlər. Ona görə Tanrı da (A.Losev), yazığı gələn, qızan, əzizləyən, danlayan şəxsiyyət psixolojisini alır (A.Losevdən gələn fikir). Bir düşünün, Allah şəxsiyyət biçiminə girməsə, Qurandakı monoloqları söyləyə bilərmi?! Tanrı İsus Xristos «cildinə» girməsəydi, Xristianlığı öyrədə bilərdimi? Tanrı Cahiliyyənin avam adamlarına Cənnət mutluluğunu necə qandıra bilərdi ki, onlar yalnız yağı-balı, suyu, südü, seksi ləzzətlərini ləzzəti bilirdilər. Daha dərinə getməyəcəm, bircə onu deyim ki, bu səbəbdən də İbn Rüşd hesab edirdi ki, din Allaha avam adamları qandırmaq üçün şəkillərin dilində danışır. Yüksək səviyyəli adam üçünsə fəlsəfə dini anladır. Platonda Tanrı tam və Bölünməz Bircə, əbədi Yaxşıdır. İslamda Rəhmandır, Rəbdir. Mən isə əlavə edirəm, nə varsa, o dolayılığa məhkumdur, hətta qoxuları da biz dolayı, - molekulların burnumuza düşməsi, sinirlərimizdə siqnalların döyünməsi ilə alırıq. Bircə Tanrıdır dolayılığa məhkum olmayan, hər nəsnəni birbaşa bilən və buna bəsirət deyirlər.\nÇağdaş adamın bir problemi var. Əgər Allahı mifoloji görklərdə, şəkillərdə bilməsə ürəyi dini buyuruqlara soyuq qalar. O zaman din və Allah ondan iraqda durar. Deməli, ürəyi buz kimi olduğu üzündən Quranı qucaqlamaqdan, pirə getməkdən sağaldıcı impuls alammmaz. Əgər Tanrını və dini yalnız görkələrin, obrazların dilində bilsə, İslamçı radikallar kimi qaniçən və ya Sabirin satriasına düşənlər kimi iyrənc ola bilər. Bu axırıncı dediklərim Allahı, İslamı nağılların, folklor hikmətinin dilində bilib başını aşağı salaraq yaşayan, sağa-sola qəzəb yağdırmayan başıaşağı, həlim müsəlmanlara aid deyil.\n– Çağdaş İslam dindarlığının əsas problemi nədir?\n– Bir ciddi sorunu var, necə etməli ki, sənin dini-fəlsəfi ağlın, intellektuallığın sənin ürəyini qutsal yerlərdən, peyğəmbərlərdən, şiəsənsə, İmam Hüseyn sevgisindən, sünnisənsə Mövlananın fır-fıra rəqsindən gələn enerjinin qarşısında möhürləməsin?! Necə etməli ki, sənin Kəbə qarşısında duyduğun riqqətin ağıllı adamalarda ikrah, kinayə doğurmasın?!\n– Mifoloji din yaxşıdır, ya fəlsəfi din?\n– Bu sorunun tam cavabını bilmirəm. Dindəki Tanrı haqqında bilgilər Qeyb Aləmi olan Tanrıdan nə qədər uzaqdırsa, filosofların Tanrı anlayışları da o qədər uzaqdır. Hər ikisi insan mənəviyyatı, ləyaqəti üçün faydalı ola bilərlər, ancaq hər ikisi əndazəni pisə doğru aşa bilərlər.\n– Bəs necə olmalı?\n– Mənim özümdə «necə olmasını» «reqistr» termini ilə açım. Termin səsin ton yüksəkliyini bildirir. Reqistri dəyişdirəndə eyni not ya aşağı səsdə, ya orta, ya da yuxarı səsdə olur. Pianinonun pedalı da, deyəsən, reqistri dəyişir. Reqistri başqa örnəkdə açım. Yazının harada çap olması onun dəyərini reqistr kimi dəyişdirir.\n– Məsələn, mənim bu müsahibəmi «Azərbaycan» qəzeti çap etsə, bizdə sosial nüfuzun dağılması ilə bağlı dediklərim bomba kimi partlayar. Beş-altı sayt yenidən çap etsə isə bomba kimi partlamasa da etgisi xeyli artar. Eyni bəyanatı Nobeli almış yazar verəndə bir cür qavranılır, adi jurnalist verəndə başqa cür. Azərbaycan külütürü elə durumdadır ki, Amerika alimi hətta mənim bu müsahibəmi alovlu tonla pisləsə, mənə yaxşı nüfuz gətirər, mən onu pisləsəm, heç qulağına da gedib çatmaz. Deməli, yabançıların çoxu bizdə çıxan yazılar üçün reqistr ola bilər, biz isə onlar üçün olammarıq. Bax, dünyada durum belədir, bilmirsən, ağlayasan, ya güləsən.\nİndi, mənim mənəvi yaşamımda fəlsəfi din reqistr rolounu oynayır. Dini olaylarda düşüncə dərininə getmək istəyəndə fəlsəfi pedali basıram. Duyğularda dərinə getmək istəyəndə isə bu pedalı az və ya çox dərəcədə yavaş-yavaş buraxıram. Bir adamın psixolojisində olan bu durum toplum qatında da olmalıdır. Məscid və bilim reqistr oluban toplumda mifoloji diniliyi və ya fəlsəfi diniliyi artırıb azalda bilər, hansı əndazədən çıxsa, o birisini artırar. Gəlişmiş dünyada biz bunu görürük: İsraildə hər iki dini mədəniyyət bir-biri ilə ya dartışır, ya da bir-biri ilə növbələşir. Natanyahu kimilərində gələnəksəl İudaizm də var, fəlsəfi İudaizm də var. Türkiyədə İslamla bağlı belə adamlar çox olmalıdır, İranda da olmalıdır.\n– İnsanın öləndən sonra onun başqa bir dünyada yaşamasına, cənnət-cəhənnəm söhbətlərinə inanırsınız?\n– Bəs cənnət-cəhənnəmin doğruluğunu elmlə sübut edə bilərsinizmi?\n– Yox, bunların düzlüyünü elmlə sübut edə bilmərəm. Kant deyirdi ki, əgər qutumuzun qalınlığı, eni yoxdursa, deməli, bölünməzdir. Nəsimi bu anlamda özünə la-məkan deyirdi, yəni özünə ensiz-uzunsuz ruh deyirdi. Kant davam edirdi ki, qutumuz belədirsə, deməli, ən sadə, ən bəsit olqudur, olandır. Onun hissələri olmadığı üçün o bölünməzdir, yəni ölməzdir. Gözəl və paradadoksal düşüncədir. Ona görə paradoksaldır ki, insan ruhunu biz nəsə çox mürəkkəb olqu saymağa alışmışıq, Kant isə deyir, ən bəsit olqudur. Demə, ən bəsit ən yüksək işlər görə bilər. Ancaq söylədiyim fikrə nə qədər heyran olsam da deyə bilmərəm ki, o, fizikada, kimyada olan sübutlar gücündədir.\nCənnət-Cəhənnəm isə mənim üçün şərti obrazlar, görklərdir. Çalışıram onları ağlım üçün, İslama intellektual heyranlıq üçün yozum. Örnəyin, bu düşüncəmə baxın: Cənnətdə konflikt, halda-hala düşmək olmadığı üçün o, əyri-üyrü cizgilərin oyununda qurulmayıb. Ona görə də Cənnət maksimum sadəlik aləmidir. Adəmlə Həvvanın Cənnətdən qovulması isə sadəlik, arınmışlıq psixolojisindən mürəkkəblik, dolaşıqlıq psixolojisinə qovulmuşluqdur. Sufizm Vəhdətə çağırışı ilə insanı bu mürəkkəblik psixolojisindən geriyə - yenidən sadəliyə qovuşdurmaq istəyir. Adəmlə Həvvanın Cənnətdən qovulması onların krizis dünyasına qovulmasıdır!\n– Sizcə, dinsiz bir dünya necə olardı?\n– Dözülməz. Mən Herman Hessenin «magiyasız dünya dözülməz olardı» deyimini perefraz etdim. «İbadət düşüncələri» adlanan «Qanun» nəşriyyatının çap etdiyi və indi də satışdı olan kitabımda isə belə perefraz etmişdim: Rəbsiz kosmos mənim üçün darıxdırıcıdır.\nSiz baxın, görün, nə qədər memarlıq abidələri dinin etgisi ilə yaranıb. Nə qədər fəlsəfi düşüncələr dindən doğub, nə qədər gözəl olaylar dinə görə peyda olub.\n– Bəs dinin törətdiyi faciələr?\n– Düzdür, bir xeyli faciələrin də nədəni dini toqquşmalardır. Ancaq tərəziyə qoysan, dinin verdiyi yaxşılar gətirdiyi ziyanlardan qat-qat ağır gələr. Hələ onu demirəm ki, dinin yanlış yozumundan doğan fəsadların çoxunu da doğru din uğrunda çarpışmalar aradan götürüb.\n– Mənfidir. Çarşablı şəhərlərdə ürək qısılır. Çarşab sanki yad kişilərin tamahına qarşıdır, ancaq qoca arvadlar hansı seksuallıqdan qorxub çarşablanırlar?! Deməli, onlarda çarşab qadın «uniformasıdı» kimi bir şey olur, yəni bir çox hallarda çarşab, onun zəif variantı olan hicab qadını yad nəzərdən qorumaq görəvini itirir, halbuki çarşabın məhz bu görəvinə görə onu belə müdafiə edirlər.\nMən qadınların hicablanma haqqını tanıyıram. Ancaq kiminsə hansısa haqqını tanımaq mənim bəyənməyim deyil. Bizdə çox vaxt qarışdırırlar. Söz özgürlüyünün verdiyi şəraitdən istifadə edərək adam axmaq-axmaq danışırsa, mən onun haqqını tanısam da onu dinləməyə və ya bəyənməyə borclu deyiləm.\nHicablı futbol, tennis, valeybol oynamağın gülünclüyü məni ona qarşı edir. Hicablı toplumda teatr-kino və idman, reklam biznesi bərbad hala düşür. Bunun sonucunda toplum iqtisadi baxımdan zəifləyir. Zəifləyəndə isə onun qadınları varlı əcnəbilər qarşısında yazıq olurlar, görürsən ki, kimlərsə ac uşaqlarını yedirtmək üçün, bilirsiniz, nələrdən keçir…Avropaya qaçqın gedən ərəblər İslam ölkələrindəki dini özünəvuruğunluğu bilirsiz necə gülünc edir?! Çarşabı bilməyən yaponun milli qüruruna nə deyə bilərsən?! Heç nə! Ancaq yaşmanmış qadınlarla dolu Əfqanıstan, Pakistan, İran dünyası hara, Yapniya, Güney Koreya hara! Səudiyyənin bəxti gətirib ki, nefti var, ona görə çarşablı qızları başqa cür qavranılır.\nBir sözlə, İslam dünyası Batını güclü etmiş bütün alanlarda, - idmanda, əyləncədə, düşüncə özgürlüyündə, reklam mədəniyyətində, modalarda yüksəlməlidir ki, İslamın başını ucaltsın.\n– Niyazi müəllim, siz bir ziyalı kimi radikal dindarlarla mübarizənin yolunu nədə görürsünüz?\n– İslam qavrayışının çağdaşlaşmış, modernləşmiş alternativinin geniş yayılması radikal dindarlığın qorxusunu azaldardı.\n– Yəni İslamı modernləşdirmək?\n– Fikir verin, demirəm, İslamı modernləşdirmək, deyirəm İslamı anlamağı, qavramağı çağdaşlaşdırmaq. Mən bir dəfə söyləmişdim ki, İslamın ən böyük problemi nə ateistlər, nə xristian, buddist missionerlərdir. İslamın ən böyük problemi müsəlmanlardır. Onların təriqət düşmənçiliyidir, halbuki təriqətlərə bölünmək və intellektual-mənəvi yarışmaq İslamın problemi yox, zənginləşməsi olardı. Başqa bir deyimimi də yenidən səsləndirim. Sən İslamı elə sevməlisən ki, şiə olsan da sünniliyi sevə biləsən. Sən İslamı elə sevməlisən ki, sünni olsan da sünniliyi sevə biləsən. Mən şiə oluban sünniliyi belə sevirəm. Çünki bütün təriqətlər, yollar İnsan Haqlarına qarşı zorakılıq etməyən dərəcədə İslamı anlamağı, duymağı zənginləşdirirlər. Örnəyin, şiəlik ibadətə faciə duyğuları qataraq İslamı zənginləşdirir, Bektaşilik gülüş qataraq zənginləşdirir.\nDini radikallaşmaya yol açan hallardan biri siyasi İslamdır. Türkiyədə gülənçilərin quruduğu tor və AKP ilə çarpışması göstərdi ki, dini yaxınlıq siyasi düşmənçiliyə əngəl ola bilməz. Halbuki siyasi İslam ideoloqları özlərinin toplum üçün aktuallığını bununla əsaslandırırlar ki, din didişmə və düşməniçliliyin qarşısını ala bilər. Sözsüz, ateistlərlə, başqa dinlərlə yox, öz dindaşlarımızla düşmənçiliyi deyirlər. Gülənçi hərəkat bu inamın yanlış olduğunu göstərdi. Ona görə də İslamı siyasətə qatmaq düz deyil ki, sonra da didişib dinimizi gözdən salaq.\n– Din alimlərinə alim demək olarmı? Məsələn, Əbu Hənəfi, İmam Qəzzali... Münasibətiniz necədir?\n– Fəlsəfədə «alim», «elm» sözü ilə bağlı dolaşıqlıq var. Elm («İlm») quranda Tövratdan və başqa qutsal kitablardan fərqli olaraq ən çox işlənən sözlərdəndir. Orada bu sözün işlənmə tezliyini araşdıran Frans Rozental axırda sonuc çıxarmışdı ki, İslam üçün əsl elm dini bilimdir.\nƏgər qoyduğunuz soruya neopozitivist fəlsəfədən yanaşsaq, görərik ki, neopozitivistlərə görə heç fəlsəfə də elm deyil, çünki psevdo-problemlərlə məşğul olur. Yəni problem olmayıb problem qiyafsində görünün məsələlərlə əlləşir, ona görə də heç vaxt hamının qəbul etdiyi gerçəklərə çatmır.\nKarl Popper teologiyanın, yəni İlahiyatşünaslığını elm olmamasını başqa arqumentlə əsəslandırmışdı. Demişdi ki, elmi deyimləri şərtləri dəyişəndə yalana çıxarmaq olur. Dini və teoloji deymiləri isə heç cürə yalanlamaq, yəni falsifikasiya etmək olmur. Teoloqu divara dirəyəndə, axırda deyə bilər ki, Allah bilir niyə.\n– Azərbaycanda tez-tez cinayət hadisələri baş verir. Əsas motiv bunlardır: namus, qısqanclıq, xəyanət və s. Bütün dünyada belədirmi?\n– Yox, bütün dünyada elə deyil, bəlkə qaraçılarda elədir, çünki onlar köçəri olsalar da qadınları cəzanın qorxusundan nadir hallarda başqasına qoşulub qaçırlar.\nSevgi varsa, ailə varsa, qısqanclıq qaçılmazdır. Qadın kişini qısqanır, kişi qadını. İslamda talaq formulası ilə boşanmanın asanlaşdırılması göstərir ki, dinimiz ər-arvad ilişgisinə xəstə məqamları buraxmaq istəmir. Ancaq bir çox konularda olduğu kimi, namus məsələsində də müsəlmanlar İslamı təhrif ediblər. Azərilər ulus kimi, müsəlman kimi «bizim mentalitet» deyəndə birinci namus məsələsini ağıllarına gətirir.\n– Bəs əsl namus nədir?\n– Namusda ən birinci düz alam, düz millət, ərdəmli, ləyaqətli olmaqdır. Biz bunu unudub namusu qadının düz davranışları dərəcəsinəcən daraltmışıq. Namuslu kişi isə bizdə «düz davranmayan qadının» başını kəsən və ya döyüb evdən qovan kişi olub.\nMənim üçün korrupsiyaya görə millətin, camaatın malını talayan kişi balerina oluban yarı lüt oynayan qadının vicdanlı ərinə baxanda min dəfə namussuzdur. Ancaq faciə baxın, oliqarxları namussuz saymaq ağlımıza gəlmir, di gəl aktrisa, balerina ərini, qardaşını namusdan zəif saymaq ağlımıza gəlir. Liberal əxlaq deyir ki, bir-birinə sadiq olub-olmamaq ərlə-arvadın öz işidir və ictimai qınağın, rəyin problemi olmamalıdır. Yalnız ər-arvad bir-biri qarşısında sədaqət öhdəyliyini götürüb sonra da bunu pozaraq bir-birini hiylə yapıb aldatsalar, bu ayıb işdir, yəni namusussuzluqdur.\nNəyə görə qadını xəyanət etmiş kişini buynuzlu adlandırırlar? Çünki o buynuzu oduğunu görməyən adam kimi qadını tərəfindən aldadılır və qadının hoqqalarını bilmir. Ancaq kişi ilə qadın arasında sərbəst davranış üçün anlaşma varsa, bu, nə qohumlarının, nə dostlarının işidir. Belə deyim, Maya Pliseskayanın nə özünü, nə ərini namussuz saymaq olmaz. Hətta Konstantin Stanislavski də yazmışdı ki, aktrisaların əxlaqına adi qadınların əxlaqına aid ölçülərlə yanaşmaq olmaz.\n– Kim Allahın varlığını inkar edirsə o, ateistdir? Yoxsa yalnız onun elmi ilə məşğul olanlara ateist deyilir?\n– Adi adamlar, bəzən bilikli adamlar da hesab edir ki, Tanrını, dini qəbul etməyən adam ateistdir. Ancaq Tanrını Buddizm də qəbul etmir, hətta ona ateist din deyənlər var. Bu anlamda «ateist» anlayışının xeyli dolaşığı var. Hətta desən ki, ateist transendend dünyanı, yəni bizim bildiyimiz dünyadan o tayda olan dünyanı inkar edir, yenə dolaşıqdan çıxmırsan, çünki panteistlər üçün Tanrı hər yeri tutduğu üçün o taydalıq və bu taydalıq da yoxdur. Onun üçün gəlin bütün bu çalarları bilərək «ateist» kəlməsini sizin sorunuzdakı kimi işlədək.\n– Bəzən deyirlər ki, müasir yazıçılarımız fransız maarifçilərinin ideyalarını yayırlar. Sizcə, Volter, Monteskö, Russo, Didronun ideyaları köhnəlibmi?\n– Mənim sizin suallara verdiyim cavabların çoxu ruhən Voltergildən, yəni Maarifçilikdən gəlir. Çağdaş demokratik toplumların adamları üçün maarifçiliyin intellektual ləzzəti azalıb, çünki onun bir çox ideyaları, artıq, yaşam norması olub və nəfəs aldıqları hava kimi adiləşib. Geridə qalmış ulusların ağıllı adamları isə hələ də maarifçiliyin sevgisindədirlər. İndi bu dediklərimdən özünüz nəticə çıxarın.\n– Tərbiyə, əxlaq, vicdan nə deməkdir? Tərbiyəli, əxlaqlı, vicdanlı insan kimlərdir? Yaxud əksi: tərbiyəsiz, əxlaqsız, vicdansızlıq nə deməkdir? Yəni bu anlayışların hamısı bizə yerbəyer olubmu?\n– Türklərin tərbiyə, təhsil anlamında işlətdikləri «egitim» sözü, deyəsən, Kaşğari sözlüyündəki «edgü»dən gəlir və aşırı yaxşılaşdırmağı bildirir. Elədirsə, yəni egitim yaxşılaşdırmaqdırsa, deməli, yararlı etməkdir, çünki «yaxşı» «yararlı» kəlməsi ilə bağlıdır. Tərbiyə etmək, əxlaqlı və savadlı etmək uşağı, gənci toplumsal yaşama, başqaları ilə birgə həyata yararlı etməkdir. Tərbiyəsiz və vicdansız isə yararsız, yəni yaramaz olmaqdır.\nSözsüz, ciddi elm baxımından «əxlaqsız» sözü nöqsanlıdır, çünki yaramazlıq və vicdansızlıq da əxlaq anlayışına aiddirlər. Ancaq «tərbiyəsiz», «vicdansız» söz kimi məntiqsiz deyil. Hərçənd dönəmlər, dünyagörüşləri dəyişəndə «tərbiyəsiz», «vicdansız» sözləri zərərli damğalara çevrilir. Güman ki, bizim mollalar Mirzə Cəlili və Sabiri tərbiyəsiz, vicdansız sayıb qınağa düçar etmək istəyirdilər. Günümüzdə «namussuz» da müğənniləri, rəqqasələri və onların atasını, qardaşlarını ləkələmək aracına çevrilməklə cəmiyyətimizə, mədəniyyətimizə pis xidmət göstərməkdədir.\n– Fəlsəfədə şəxsiyyət və ziyalı anlayışlarının izahı necə verilir?\n– Fəlsəfədə bir termin var, «refleksiya etmək». Onu elmə ingilis filosofu Con Lokk gətirib. İlkin anlamı «qayıtmaq»dır Refleksya özü-özünü saf-çürük etməkdir, yəni tez-tez iç dünyana, başındakı düşüncələrə, anlayışlara qayıtmaqdır. Şəxsiyyətin fərddən fərqi odur ki, o refleksiya edən, öz əxlaqını, istəklərini, niyə qəzəblənməsini, niyə sevməsini düşünən adamdır. «Ziyalı», bizim gözəl düşünərimiz Rəhman Bədəlovun açdığı kimi, elmi biliklə əxlaqı birləşdirən adamdır. Yəni adam var ki, elmi, biliyi var, ancaq öz əxlaqını refleksiya etmir. Adam var, yaxşı kişidir, ancaq elm və hikmət onun düşüncələrinə yaxın düşmür. Ziyalı bu ikisindən ayrılır. Di gəl bizdə «ziyalı»nı peşə adı edib sonra da qızırlar ki, niyə ziyalılarımız belədir, elədir? Dolaşıqlıq bundadır. Ancaq sözü peşə adından götürsən, nə ilə əvəz edəsən? Deməli, ziyalı elmlə əxlaqı birləşdirmiş adamlar anlamında ziyalılardan xeyli azdır.\n– Maraqlıdır, homoseksualizmi Qərbin pis dəyəri hesab etmək olarmı?\n– Yox. Homoseksuallar məndə çimçəşik yaradır və buna görə pis oluram. Ancaq Batının niyə homoseksualları «leqallaşdırmasını» anlayıram. Axı, heç bir atanın, ananın qarantiyası yoxdur ki, oğlu, nəvəsi homoseksual olmayacaq. Bu, elə bir haldır ki, çox vaxt anadangəlmə olur. Onların əzab çəkməmsi, utanc yaşamaması üçün humanist Batı homoseksuallığa baxışını dəyişib. Antik dünyada, İranda, Xilafətdə homoseksuallıqdan danışmayacam ki, bizi söhbətdən yayındırar. Hər halda döyüşçü Ayaz və Mahmud Qəznəvi Doğu homoseksuallığının parlaq önəkləridir və bu, göstərir ki, qeylər (beçələr) bizim müsəlman dünyamızda da dərin iz salıb.\n– Son sualım: Qərb və Şərq fəlsəfəsinin fərqi nədir? Bunu sadə bir dillə izah etmək mümkündürmü?\n– Sadə dillə? Bilmirəm. Ancaq cəhd edim. Fenomenologiyanın banisi Hussa (Husserl) sayırlı ki, Avropa etosunun (yəni xarakterinin) özülündə durmadan genişlənən azadlıq durur. Ortaçağdan sonra görmək olar ki, Batı fəlsəfəsi özgürlükdən itlənərək dayanmadan yeni-yeni nəzəriyyələrə budaqlanıb. Batı üçün azad fəlsəfi axtarış xeyli xarakterik olub. Doğuda isə belə axtarışlar az budaqlanıb, çünki azadlığı az olub. Şərq fəlsəfəsində ona görə də yeni nəzəriyyə yox, əski nəzəriyyənin yeni kommentariləri dəbdə olub. İndi kommentarilər Batıdan post-modernizmdə yenidən dəbə minib. Ancaq burada kommentarilər fəlsəfi nəzəriyyələrin azadlığı səviyyəsində olan azadlıqdan doğurlar.


Gürcüstan Azərbaycana turizmin inkişafında kömək edəcək - modern.az\n4 Oktyabr 2019, 14:54 |\nGürcüstan Azərbaycana turizmin inkişafında kömək edəcək\n“Azərbaycan və Gürcüstan turizm sahəsində rəqabət deyil, əməkdaşlıq mühitində fəaliyyət göstərəcək”.\nBu haqda oktyabrın 4-də Tbilisi şəhərində baş tutan görüşdə Dövlət Turizm Agentliyinin sədri Fuad Nağıyev və Gürcüstan Milli Turizm Administrasiyasının rəhbəri Mariam Kvrivişvili bəyan ediblər.\nQeyd edək ki, bu günlərdə Fuad Nağıyevin rəhbərlik etdiyi Azərbaycan nümayəndə heyəti Gürcüstanda səfərdədir.\nTbilisidə keçirilən görüş çərçivəsində iki ölkə arasında turizm sahəsində əməkdaşlıq, birgə turların təşkili, həmçinin sərgilərdə birgə stendlərin nümayişi kimi mövzular müzakirə edilib və bu barədə ilkin razılıq əldə olunub.\nAzərbaycan və Gürcüstanı yaxın dostluq və qonşuluq əlaqələrinin birləşdirdiyi diqqətə çatdırılan görüşdə iki ölkənin bu sahədə rəqabət mühitində deyil, əməkdaşlıq mühitində fəaliyyət göstərəcəyi, birgə fəaliyyətin regionda turizmin inkişafına öz töhfəsini verəcəyi diqqətə çatdırılıb.\nGörüşdə, həmçinin Azərbaycanın Gürcüstandakı səfiri Dursun Həsənov və Azərbaycan Turizm Bürosunun baş icraçı direktoru Florian Zenqstşmid də iştirak edib.\nMəlumat üçün bildirək ki, bu gün Tbilisi şəhərində Azərbaycan Turizm Bürosunun "Azerbaijan.Travel" qonaq mərkəzinin açılış mərasimi baş tutacaq.


Pia.az - “Bu vəzifədə olduğum müddətdə ABŞ Türkiyədən hər hansı terrorçunu ala bilməz”\n“Bu vəzifədə olduğum müddətdə ABŞ Türkiyədən hər hansı terrorçunu ala bilməz”\n21:51 11.01.2018 Oxununub:\n“ABŞ terrorçunu Türkiyəyə vermir, bəhanələr uydurur, o zaman ABŞ da bizdən heç bir terrorçu almayacaq. Mən bu vəzifədə olduğum müddətdə ABŞ Türkiyədən hər hansı terrorçunu ala bilməz”\nTürkiyənin "Hürriyet" qəzetinin verdiyi məlumata görə, bunu bu gün 43-cü Muxtarlar Toplantısında Fətullahçı Terror Təşkilatının (FETÖ) lideri Fətullah Gülənlə bağlı məsələyə toxunan Türkiyə prezidenti Rəcəb Tayyib Ərdoğan bəyan edib.\nR. T. Ərdoğan Türkiyənin heç vaxt heç bir ölkənin daxilindəki iqtidar oyunları üçün vasitə olmadığını vurğulayıb: “Türkiyə ABŞ-ın əsassız siyasətlərinin girovuna çevriləcək ölkə də deyil. Qarşınızda nə Osmanlının xəstə adamı, nə 1970-1990-cı illərin gücsüz Türkiyəsi var. Artıq 2071 hədəfinə inanmış bir Türkiyə, böyük və güclü bir Türkiyə var. Artıq qarşınızda yüz milyonlarla qardaşının qəlbi və duası arxasında olan bir Türkiyə var. Artıq qarşınızda “Ya var olacaq, ya öləcəyik!” deyən millət var. 15 iyul hərbi çevriliş cəhdi zamanı təkcə Prezident Sarayı ətrafında 29 övladımız şəhid oldu, 36 qazimiz var. Hərbi təyyarələrin, vertolyotların, tankların qarşısına çıxaraq canlarını fəda etdilər. Bizə hesab ödətmək istəyənləri meydana çıxmağa dəvət edirik. Bu coğrafiya neçə böyük mədəniyyətlərin, xalqların yaranmasına şahidlik etdiyi kimi, kin abidəsinin də çöküşünü görüb. Mustafa Kamal Atatürk “Misakı-Milli sərhədləri” deyən zaman hazırda Suriyada terror koridoru yaradılmaq istənilən yerləri də nəzərdə tuturdu. Ona görə də orada dövlət qurmaq istəyənlər ancaq ovuclarını yalayacaqlar. Özünü fiziki sərhədləri içərisinə həbs edənlər könül bağlarını qırarlarsa, fiziki sərhədlərindən də məhrum olarlar”.(APA)


Bir ailenin 6 üzvü qarpızdan zeherlendi - Azadliq Xeber\nBir ailenin 6 üzvü qarpızdan zeherlendi\nBir ailənin 6 üzvü qarpızdan zəhərləndi\n08.07.2015 / 09:58 xeber –\nZəhərlənənlər arasında 1 yaşlı körpə də var\nZaqatalada altı nəfərdən ibarət ailə qarpızdan zəhərlənib.\nZaqatala Rayon Mərkəzi Xəstəxanasından (RMX) APA-nın Şəki-Zaqatala bürosuna verilən məlumata görə, rayonun Çobankol kənd sakini olan Musayevlər ailəsinin altı üzvü xəstəxanaya yerləşdirilib.\n1952-ci il təvəllüdlü Pəri Qurban qızı Musayeva, onun oğlu, 1976-cı il təvəllüdlü Mustafa Nəzirməmməd oğlu Musayev, Mustafa Musayevin həyat yoldaşı, 1980-cı il təvəllüdlü Təbrik Merhan qızı Musayeva və Mustafa Musayevin üç övladı – 1999-cu il təvəllüdlü Gülbikə, 2001-ci il təvəllüdlü Günel və 2014-cü il təvəllüdlü Sirac iyulun 8-i saat 02.30 radələrində zəhərlənmə əlamətləri ilə xəstəxananın qəbul şöbəsinə daxil olublar.\nHəkim müayinəsi və araşdırmadan sonra məlum olub ki, ailə qarpızdan zəhərlənib. Tibbi yardım göstərildikdən sonra onların vəziyyəti stabilləşib, müalicələri davam etdirilir.


10 bankın əmanətçilərinə 681 milyon manat kompensasiya ödənildi – EtikXəbər\n10 bankın əmanətçilərinə 681 milyon manat kompensasiya ödənildi\nFonddan Etikxeber.az-a verilən məlumata görə, “Parabank” ASC-nin qorunan əmanətçilərinə 42 mln. 756 min manat, “Zaminbank” ASC-nin qorunan əmanətçilərinə 52 mln. 242 min manat, “Kredobank” ASC-nin qorunan əmanətçilərinə 26 mln. 925 min manat və “Dekabank” ASC-nin qorunan əmanətçilərinə isə 3 mln. 16 min manatdan artıq kompensasiya ödənilib. 4 bank üzrə ümumilikdə 124 mln. 939 min manatdan artıq kompensasiya verilib.\n“Atrabank” ASC-nin qorunan əmanətçilərinə 14 mln. 179 min manat, “Qafqaz İnkişaf Bankı” ASC-nin qorunan əmanətçilərinə 1 mln. 880 min manatdan artıq kompensasiya ödənişi edilib. 2 bank üzrə ümumilikdə 16 mln. manatdan artıq kompensasiya ödənilib.\n“Bank Standard” QSC-nin qorunan əmanətçilərinə 394 mln. 613 min manat artıq kompensasiya ödənişi baş tutub.\nBayram günü hava yağmursuz olacaq\nNikaha daxil olmaq istəyən 421 nəfərdə talassemiya daşıyıcılığı aşkarlandı


“Özümü qorumamışam…” – Koronavirusa yoluxan xəstələr danışır - VİDEO | Yeni Gündəm\n14 Okt 2020 - 13:02 1.9 K\n“Özümü qorumamışam...” – Koronavirusa yoluxan xəstələr danışır - VİDEO\nAzərbaycanda yeni növ koronavirusa yoluxanların sayı artır. Ötən gün ölkə üzrə 277 yeni yoluxma halı qeydə alınıb. Artıq “COVID”ə yoluxanların sayı sağalanların sayını üstələyir. Doğrudur, bu gün hər kəsin ürəyi cəbhədə döyünür, amma nəzərə almaq lazımdır ki, bizə sağlam vətəndaşlar lazımdır.\n“Yeni Gündəm” xəbər verir ki, REAL TV xəstəxanalarda “COVID-19”la bağlı vəziyyətin nə yerdə olduğunu öyrənmək üçün koronaviruslu xəstələrin müalicə aldığı xüsusi rejimli xəstəxanalardan birinə baş çəkib. Xəstəxananın şöbə müdiri Səbinə Babayevanın sözlərinə görə, hazırda xəstəxanaya müraciət edən xəstələrin sayı bir ay əvvəl gələn xəstə sayından çoxdur: “Xəstəxanaya xəstəliyi həm simptomsuz keçirən, həm də ağır formada olan xəstələr daxil olur. Orta ağır xəstələrimiz daha çoxdur. Müalicə alan xəstələrin yaşları isə 18-65 aralığındadır. Bu xəstəlik ciddi xəstəlikdir, ona görə də bütün görülə biləcək tədbirlərdən istifadə etmək lazımdır. Hazırda ölkəmiz müharibə şəraitindədir. Burada da bizim gözə görünməyən düşmənlərlə müharibəmiz davam edir. Bu müharibədə çətinliklərlə rastlaşmayaq deyə xalqımızdan xahiş edirik ki, özlərini qorusunlar, xəstələnməsinlər”.\nHəmsöhbət olduğumuz xəstələr özləri də etiraf edirlər ki, səhhətlərinə bir az biganə yanaşıblar: “Yoldaşımın dayısı rəhmətə getmişdi, onun yas mərasimində yoluxmuşam. Bir az ürək sıxılması, təngənəfəslik olur. Özümü qorumamışam, bundan sonra qoruyacağam”.\n“İştahsız idim, çoxlu öskürək olurdu. Amma indi yaxşılaşmışam. Hərarətim yoxdur. İnsanlara tövsiyə edirəm ki, ictimai yerlərdə, avtobuslarda maska taxsınlar”, – deyə müalicə alan xəstələrdən biri deyib.


Dubayda payız tədbirlərinə start verilir - İki sahil\n28 may 2020 05:39 Bütün xəbərlər Haqqımızda Əlaqə\n23 sentyabr 2019 14:09\n“Spinneys Dubai 92 Cycle Challenge” velosiped yürüşünün əsası 2010-cu ildə qoyulub, o vaxtdan hər il Dubay avtodromunda keçirilir. Bu tədbir hər il dünyanın hər yerindən minlərlə velosipedçiləri cəlb edir. Onlar iki distansiyadan birini – 53 kilometri yaxud 92 kilometri seçirlər. Dubayın çoxzolaqlı şosesi boyunca keçən marşrut yerli polis tərəfindən tam dəstəklənir. Marşrut, həmçinin noyabrın 28-dən 29-dək yürüş zamanı yalnız velosipedçilər üçün açılan əsas yollardan da keçəcək.


🥇 ▷ Çatdan necə istifadə etmək olar Instagram Heç bir şey quraşdırmadan kompüterdə » ✅\nÇatdan necə istifadə etmək olar Instagram Heç bir şey quraşdırmadan kompüterdə\nKiçik hiylələr istifadəni təqlid edir Instagram Tətbiqlə eyni formatda olan bir PC-də və fotoşəkilləri yayımlamağa imkan verir\nSosial şəbəkələr kompüterdə və mobil cihazlarda gəzmək arasında getdikcə daha çox inteqrasiya olunur. Hələ Facebook Brauzerlərdə daha uğurlu görünür Instagram Mən anadan olmuşam və buna böyümüşəm smartphones Və tabletlər.\nBuna görə platformanın brauzerlərdə yerləşməsi hələ bəzi aspektlərə sahib deyildir və bunlardan ən vaciblərindən biri istifadənin mümkünsüzlüyüdür birbaşa, Yəni söhbət vasitəsi. WhatsApp Veb-in özü nümayiş etdirdiyi kimi, kompüterdə söhbət qurğusundan istifadə etmək bacarığı çox kömək edə bilər.\nDaha çox azadlıq verən hiylə\nSaytdan istifadədə kiçik bir "hiylə" var Instagram Yox Xrom Sosial şəbəkənin mobil cihazlarda istifadə olunan eyni layout ilə simulyasiya edə bilməsi. Ancaq bunun üçün hər hansı bir proqram və ya plagin yükləməyinizə ehtiyac yoxdur və söhbətdən istifadə edə bilərsiniz Instagram Birbaşa kompüter ekranında.\nDigər bir maraqlı xüsusiyyət, şəkillərin kompüter vasitəsilə göndərilməsinin mümkünlüyüdür, bu da brauzerlər üçün saytın "normal" versiyasında mümkün deyil. Bu, eyni kompüterdə montaj və dəyişikliklər yazan və ya birdən çox hesabı idarə edənlər üçün çox faydalı ola bilər.\nBir versiyada Instagram Brauzerlər üçün söhbət etmək və ya fotoşəkillər yerləşdirmək olmur\nki Hekayələr Bu hiylə ilə də bir kənar qazanırlar. Hiylə ilə digərinə keçmək üçün bütün hekayələri bir hesabdan izləmək əvəzinə, ekrandakı siçanı növbəti kontakta keçmək üçün barmağınızla sürdüyünüz kimi sürükləyə bilərsiniz.\nNecə istifadə etməli Instagram Tamamilə kompüter vasitəsilə\nİlk addım: Hiylədə ən vacib məqam bunun edildiyidir Chrome. İlk addım çatmaqdır Instagram tərəfindən Xrom Təbii və hesabınıza daxil olun;\nİkinci addım: Sonra inkişaf etdiricilər üçün alət açmaq üçün F12 düyməsini basın – səhifənin sağ tərəfində açılacaq bir informasiya qutusu. Üst çubuğunda, bir kliklədiyiniz bir smartfon və çəkilmiş bir planşet ilə bir simge göstəriləcək;\nİlk addım mobil simgesini vurmaqdır\nÜçüncü addım: Bu seçimi tıklayarak sayt istifadəni simulyasiya edəcəkdir Instagram Mobil cihazda. Bütün seçimlərin görünməsi üçün səhifəni yeniləmək lazımdır. Yəni F5 düyməsini basın.\nSəhifəni yenilədikdə, bir layout görünəcək Instagram Birbaşa seçim olan mobil cihazlar üçün və şəkillər göndərin\nArtıq smartfon tətbiqetməsində olduğu kimi, alt çubuğunda yerləşən + ilə fotoşəkil göndərmə seçimlərini və yuxarı sağ küncdəki söhbət etiketini (birbaşa) görə bilərsiniz. Mesaj göndərmək üçün "göndər" düyməsini basmaq lazımdır, çünki klaviaturadakı Enter düyməsini yalnız bir xətt atır.\nƏgər hekayələr görmək istəyirsinizsə, səhifəni bölün. Görmək istəmirsinizsə Hekayələr Bir şəkil göndərin, bir xülasə baxın və ya sohbeti açın, geliştirici vasitəsini bağlaya bilərsiniz.\nNormal naviqasiya formasına qayıtmaq üçün, F12 düyməsini basaraq simge tündləşənə qədər yenidən alət açın. Aktiv olduqda mavi olur.\nBu dərslik sizin üçün doğrudurmu? Bu yeni rejim istəsəniz şərhlərdə buraxın Instagram Fərdi kompüter üçün.


Eşitməmiş, isti şəkildə geyinmək üçün 5 şık yol - Moda - 2020\nEşitməmiş, isti şəkildə geyinmək üçün 5 şık yol\nModa bloqçerlərinin şəkillərini köçürmək, çünki bütün adi insanlar düzgün və unikal görünüşünüzü düzgün başa düşə bilməyəcəklər. Ancaq onlara casus edə biləcəyiniz bir şey. Bu qışda istiləşməyə və meylli olmağa nə kömək edəcək?\nModa bloqçular, iki eyni kazakları birləşdirən çox maraqlı görünüş qazanırlar. Xeyr, onlar bir-birinin üstünə qalıblar, baxmayaraq ki, bu cür layiq soyuqda olduqca vacibdir. Şık və ekssentrik bir görünüş əldə edərək çiyinlərdə ikinci bir kazak bağlayın. Digər bir qadınla eyni şəkildə görüşmək şansı kifayət qədər kifayətdir.\nPalto üzərində palto\nNiyə olmasın? Gördüyünüz kimi, bu mövsüm xüsusilə populyar olan şeyi dublikat. Birincisi, siz mütləq dondurulmursunuz. İkincisi, görünüşünüz inanılmaz şık və qeyri-adi olacaq. Bundan əlavə, orijinal görünmək üçün çox sadə bir yoldur, çünki bir neçə nəfər qeyri-adi şəkildə qızdırmaq üçün cəsarət edir. Yazıları, rəngləri və müxtəlif materialları birləşdirin. Əsas odur ki, uzunluğu uyğunlaşdırsın, aksi takdirde kit bir qədər təsadüfi görünəcəkdir.\nEtek yerinə bir eşarp\nQadınlıq üçün başqa bir istinad və bəlkə də olduqca uyğun bir ətək deyil, kalça üzərində geyilən bir eşarpdır. Həqiqi bir tendensiya yalnız çox maraqlı görünmür, həm də qışda pis hava şəraitində sizə istilik verir. Əlbəttə ki, bir eşarp geyərək çılpaq bir bədənə deyil, paltarın üstündə, daha uzun uzunluğu və ya cılız jeans ətəyindədir.\nKəmər və ya kəmərlə sürüşdürün\nBir neçə il əvvəl ortaya çıxan meyl modaçıların arasında çox populyar oldu. Çox yönlü və qeyri-adi, tez isti olar. Bu binanın içərisində hava istiliyi həmişə xoş olmayan ofis işçiləri üçün ən yaxşı həlldir. Belə bir tendensiya ilə siz dondurulmayacaq və xəstələnməyəcəksiniz. Və qalan vaxtda, tippet sadəcə boyun ətrafında bağlamaq və ya bir kəmər ilə bağlı bir palto üzərində atılır bilər.\nUzun ömür boyu yaşayırıq. Əgər əvvəlcədən cədvəlləri, həm müntəzəm, həm də denim çıxarmaq üçün acıyla başlamış olsanız, vaxtınızı götürün və onları geri al. Bu mükəmməl stil qərarı yalnız dondurmadan qarşısını almaqla yanaşı, cəsarətli və maraqlı bir ziyafət hesabına kütlədən fərqlənir. Yeri gəlmişkən, o, artıq məntiqsiz və uyğun deyil.\nHər bir insanın öz istədiyi bir qadın nə qədər gözəldır: 5 variant\nHər hansı bir əlaqə problemini tez və effektiv həll etmək üçün 6 addım\nCopyright 2020 \_ none \_ Eşitməmiş, isti şəkildə geyinmək üçün 5 şık yol


İnstagram üçün marketinq səylərinizi atlayan 6 vasitə 2020\nİnstagram üçün marketinq səylərinizi atlayan 6 vasitə\nInstagram, şübhəsiz ki, aylıq 700 milyondan çox aktiv istifadəçisi olan və böyüyən ən aktiv və güclü sosial media platformalarından biridir. Bu qədər böyümə sürəti ilə İnstagramda marketinq fəaliyyətinizi idarə etmək çətindir. Buna görə düzgün bir böyümə strategiyasını hazırlamaq üçün bu Instagram marketinq alət və xidmətlərinin köməyinə ehtiyacınız olacaq. İzləyicilərinizi böyütmək və hər gün yeni ismarıclarla gəlmək asan məsələ deyil, mənə etibar edin.\nHər şeyi sizin üçün sadə hala gətirmək üçün bir az vaxt sərf etdim ki, müəssisələriniz üçün ən yaxşı və təhlükəsiz Instagram marketinq vasitələri nədir. Kölgə xidmətlərindən istifadə etmək ən pis vəziyyətdə sənin hesabınızı dayandıra və ya güzəştə gedə bilər. Beləliklə, aşağıdakılarınızı böyütmək və İnstagram-a çatmaq üçün lazım olacaq vasitələr.\nGrum-dan istifadə edərək, digər marketinq vasitələrindən fərqli olaraq hər dəfə dərc etmədən basmadan avtomatik olaraq yayımlanacaq yazıları planlaşdıra bilərsiniz. Üstəlik, məzmunu birbaşa masaüstünüzdən göndərməyə imkan verir!\nGrum bir mükafat xidmətidir və heç bir kredit kartı tələb olunmadan pulsuz üç günlük sınaq ilə gəlir. Və üç planı var - Başlamaq, Böyütmək və müvafiq olaraq iki, beş və daha çox Instagram hesabı bağlaya biləcəyiniz agentlik.\nİnstagram-da yayımlanacaq yazıların planlaşdırılması üçün başqa alternativ bir vasitə, yeddi günlük pulsuz sınaq ilə gələn ScheduGram (eyni zamanda bir mükafat xidməti), lakin platformanın saxta istifadəsini azaltmaq üçün kredit kartı tələb olunur.\nBu aləti istifadə edərək, izləyicilərinizin əsasən hansı tip yazılarla əlaqəli olduğuna dair təsirli məlumatlar tapa bilərsiniz. Ayrıca, dinləyicilərinizin hansı tip yazıları tapdıqlarını tapmaq üçün rəqib hesablarınızı təhlil etməyə kömək edir. İstifadəçinin ismarıclarınızla nişanlanmasını izləmək də INK361'in canlandırıcı tablosu sayəsində bir meh oldu.\nHal-hazırda INK361 hər kəs üçün pulsuzdur, lakin istifadəçilərə geniş auditoriya anlayışları, profil müqayisəsi, rəqabət monitorinqi və s. Kimi əlavə xüsusiyyətlər təqdim edən əlavə bir Pro planı əlavə ediləcəkdir.\nIconosquare, mesajlarınız üçün ən yaxşısını və İnstagram hesabınızdakı dərin fikirləri təmin edən hashtaglarla təmin edən bir mükafat Instagram marketinq və analitik vasitədir. Üstəlik, bütün Instagram hesablarınızı və fəaliyyətlərinizi (məsələn, şərhlər və bəyənmələr) bir yerdən rəqib analiz xüsusiyyətləri ilə idarə etmək üçün istifadə edilə bilər.\nBundan əlavə, axtarış, repost, yükləmə və medianızı mütəmadi saxlamaq üçün istifadə edə bilərsiniz. Iconosquare sizə əvvəlcədən mesajların vaxtını planlaşdırmaq və iş sektorundakı təsir edənləri axtarmaq xüsusiyyətini də təklif edir. Iconosquare, Google Play Store və Apple iTunes-dan yükləmək üçün də mövcuddur.\nCrowdfire-dan istifadə edərək, işinizlə əlaqəli olduğunu hiss edən hesabların ardıcıllarını izləyə bilərsiniz (müəssisələr və ya təsir edənlər). Bununla, daha çox hədəf izləyənlərinizi - markanıza daha çox dəyər gətirə biləcək izləyicilər əldə edə bilərsiniz. İnstaqramda sizi izləməyən insanları bir ekrandan geri göndərməmək üçün Crowdfire-dən də istifadə edə bilərsiniz.\nAyrıca, pərəstişkarlarınızı (geri qayıtmayacağınız ardıcılları), qara siyahı spamerlərini və abunə olmaq istəmədiyiniz ağ siyahıdakı insanları izləmək üçün bir seçim imkanı təqdim edir. Crowdfire qabaqcıl istifadəçilər üçün isteğe bağlı mükafat planları ilə pulsuz istifadə olunur. Crowdfire, Google Play Store və Apple iTunes-dan yükləmək üçün də mövcuddur.\nRepost tətbiqindən istifadə edərək, eyni anda orijinal afişaya kredit verərkən kiminsə yazısını asanlıqla öz hesabınıza paylaşa bilərsiniz. Repost həmçinin repost etmək istədiyiniz fotoşəkilləri və ya videoları əlfəcinləşdirməyə imkan verir. İstədiyiniz fotoşəkilləri bir hashtag və ya bir istifadəçi adı axtarıb axtara və bir kran ilə təkrar yerləşdirə bilərsiniz.\nRepostu Google Play Store və Apple iTunes-dan yükləmək mümkündür.\nWord Swag, şəkillərinizə saniyə ərzində mətn əlavə etməyə imkan verir. Minlərlə yüksək keyfiyyətli fon şəkilləri və dizaynlardan birini seçib loqotipinizi üstünə sitatlar və ya sözləri ilə birlikdə yerləşdirə bilərsiniz. Ayrıca yeni bir şey hazırlaya bilmirsinizsə, istifadə edə biləcəyiniz bəzi iniltili sitatlar və zarafatlarla birlikdə gəlir.\nWordSwag bir mükafat tətbiqidir və onu Google Play Store və ya Apple iTunes-dan yükləmək olar.\nİnstaqram üçün digər marketinq vasitələri çox olsa da, bunlara inandığım və üstünlük verdiyim şeylərdir. Digər xidmətlərin əksəriyyəti, xidmət baxımından daha yüksək qiymətə və ya daha az etibarlılığa və keyfiyyətə görə siyahısımdakı xüsusiyyətlər təklif edir. Beləliklə, ümid edirəm ki, bu vasitələrdən istifadə edərək sosial media marketinq strategiyalarınız üçün bir iş platforması olaraq İnstagramın gücündən istifadə edə biləcəksiniz. Hər hansı digər Instagram marketinq alətindən istifadə edirsinizsə, xahiş edirəm bu barədə bəzi məlumatları şərh bölməsində paylaşın ki, baxıb oxucularımla paylaşım.\nBu məqaləni bəyənmisinizsə, əminəm ki, Blogumun böyüməsi Hacking-də məqaləmi sevəcəksiniz: Pro kimi trafik sürmək üçün necə!\nİlk olaraq 13 iyun 2017-ci ildə antonyagnel.com saytında yayımlanıb.\nİnstagramımı başqa bir Facebook səhifəsinə çevirə bilərəmmi?Tətbiq arxa planda işlədiyi zaman WhatsApp-ı son dəfə görüntüləmək olarmı?Bu adam mənimlə 2 həftə ərzində yalnız Snapchat vasitəsilə danışır, maraqsızdır?İnstaqramda onsuz da başqa bir hesabı necə edə bilərəm?Ən qısa İnstaqram yazıları hansılardır?Sosial mediada bir varlığınız vacibdir: Facebook, Instagram və Twitter?Kimsə whatsappda zəng etdiyini necə bilirsiniz?İnstaqramdakı yuvalarınızdakı yazıları şərh etmək daha çox izləyici əldə etmək üçün yaxşı bir yoldur?\nInstagram Marketinqi üçün diqqət yetirmək üçün meyllər!İşiniz üçün bir İnstagram məzmun planını necə yaratmalısınız: Sosial Media İmtahanı【PULSUZ Instagram İnstaqramda daha çox izləyicini necə əldə etmək olar Pulsuz İnstaqram İzləyicilərinə YoxdurŞəxsi markanızı böyütmək üçün İnstaqramdan necə istifadə edinInstarazzo nədir? İnstaqramda daha çox izləyici əldə etməyə necə kömək edir?Snapchat-da Reklam üçün 10 MəsləhətEpik uğursuzluq: İnstaqramda aktyor David Boreanaz tərəfindən bir çəhrayı unicorn Onesie məni necə blokladı?İnstagram-da necə işə başlamaq olar


İlham Əliyevlə Aleksandr Lukaşenkonun təkbətək görüşü | Bizimxeber\nİlham Əliyevlə Aleksandr Lukaşenkonun təkbətək görüşü\n28 Noyabr 2016 / 18:04 / Baxış sayı: 730\nNoyabrın 28-də Azərbaycan Respublikasına rəsmi səfərə gələn Belarus Respublikasının prezidenti Aleksandr Lukaşenkonun rəsmi qarşılanma mərasimi olub. Hər iki ölkənin dövlət bayraqlarının dalğalandığı meydanda ali qonağın şərəfinə fəxri qarovul dəstəsi düzülmüşdü.\nFəxri qarovul dəstəsinin rəisi Prezident İlham Əliyevə raport verdi. Azərbaycan Respublikasının Prezidenti İlham Əliyev Belarus Respublikasının prezidenti Aleksandr Lukaşenkonu qarşıladı. Fəxri qarovul dəstəsinin rəisi Belarus Respublikasının prezidentinə raport verdi. Belarus Respublikasının və Azərbaycan Respublikasının dövlət himnləri səsləndi. Dövlət başçıları fəxri qarovul dəstəsinin qarşısından keçdilər. Belarus Respublikasının pezidenti Azərbaycan əsgərlərini salamladı.\nAzərbaycan Respublikasının dövlət və hökumət nümayəndələri prezident Aleksandr Lukaşenkoya, Belarus Respublikasının nümayəndə heyətinin üzvləri Prezident İlham Əliyevə təqdim olundu. Fəxri qarovul dəstəsi hərbi marşın sədaları altında dövlət başçılarının qarşısından keçdi. Prezidentlər rəsmi foto çəkdirdilər.\nBelarus prezidenti Aleksandr Lukaşenko bu gün Azərbaycana səfər edəcək. Virtualaz.org-un məlumatına görə, Belarus prezidenti Bakıda iki gün səfərdə olacaq.\nSəfər çərçivəsində Azərbaycan və Belarus prezidentləri İlham Əliyev və Aleksandr Lukaşenko həm təkbətək, həm də geniş tərkibli formada görüş keçirəcək. Bundan sonra bir sıra beynəlxalq sənədlərin imzalanacağı gözlənilir. Belarus prezidenti, həmçinin baş naziri Artur Rasizadə ilə də görüşəcək.


UŞAQLIQ YOLUNUN ANOMALİYALARI | TİBB DÜNYASI\nƏlavə etdi: tibbyazari · Əlavə edildi: 03.09.2017 · Yeniləndi: 03.12.2018\nUşaqlıq yolu bətndaxili dövrün səkkizinci həftəsində formalaşmağa başlayır. Yenidoğulmuş qızlarda uşaqlıq yolunun uzunluğu 3-5 sm, 8-9 yaşlı qızlarda 5-6 sm, qadınlarda isə 7,5-10 sm. bərabərdir.\nErkən uşaqlıq yaşlarında uşaqlıq yolunun topoqrafo-anatomik səciyyəvi xüsusiyyətləri ilə əlaqədar olaraq sidik kisəsi və uşaqlıq cismi artımları ilə birlikdə kiçik çanağın hüdudlarından kənarda yerləşmişdir. Kiçik qızlarda uşaqlığın yüksəkdə yerləşməsinə müvafiq olaraq uşaqlıq yolu, demək olar ki, şaquli istiqamətə malik olur və yalnız 3-5 yaşlarında uşaqlıq kiçik çanağa enən zaman o üfüqi xətlə (yaşlı qadınlarda olduğu kimi) iti bucaq altında yerləşməyə başlayır.\nUşaqlıq yolunun aqeneziyası uşaqlıq yolunun tamamilə olmamasını göstərir. Belə xəstələrdə böyük cinsiyyət dodaqları arasında 2-3 sm-dən artıq olmayan kiçik çuxur qeyd olunur.\nUşaqlığın inkişaf anomaliyaları\nUterus didelfus – uşaqlığın və uşaqlıq yolunun ikiləşməsidir. Bu zaman hər iki cinsiyyət aparatı peritonun köndələn büküşləri ilə ayrılır. Bu patologiya düzgün inkişaf etmiş paramezonefral kanalların birləşməsinin baş verməməsi zamanı yaranır, hər tərəfdə yalnız bir yumurtalıq olur. Hər iki uşaqlıq yaxşı fəaliyyət göstərir və cinsi yetkinliyin başlaması ilə əlaqədar olaraq hamiləlik növbə ilə gah bir uşaqlıqda, gah da digərində baş verə bilər.\nUterus duplex et vagina duplex – yuxarıda adı çəkilən inkişaf anomaliyası ilə oxşardır, lakin müəyyən nahiyədə cinsiyyət sisteminin hər iki hissəsi fibroz əzələ arakəsməsinin köməyi ilə bir-biri ilə daha sıx birləşir. Uşaqlığın biri həcminə və funksional cəhətinə görə digərindən geri qalır, inkişaf etməmiş tərəfdə himenin və ya uşaqlığın daxili dəliyinin atreziyası müşahidə edilə bilər.\nUterus bicornis bicollis – paramezonefral axacaqlaın birləşməməsi səbəbindən daha az nəzərə çarpır. Ümumi uşaqlıq yolu, ümumi uşaqlıq boynu və uşaqlıq cisminin ikiləşməsi baş verir.\nUterus bicornis unicollis – bu inkişaf anomaliyası paramezonefral kanalların orta şöbələrinin proksimal hissələrinin birləşməsidir.\nUterus bicomis rudimentar buynuzla paramezonefral axacaqlardan birinin xeyli inkişafdan qalması ilə şərtlənir. Əgər rudimentär buynuzda boşluq vardırsa, o zaman onun uşaqlıq boşluğu ilə əlaqəsinin olub-olmaması praktik əhəmiyyət kəsb edir. Fəaliyyətdə olan rudimentar buynuzun mövcudluğu polimenoreya, alqodismenoreya, infeksiyalaşma kimi ağırlaşmalarla müşayiət edilir. Rudimentär buynuzda ektopik hamiləlik baş verə bilər. Çıxarılmış rudimentär buynuzun histoloji müayinəsi zamanı çox vaxt anadangəlmə endometrioz ocağına rast gəlinir.\nUterus unicornis – paramezonefral axacaqlardan birinin dərin zədələnməsi zamanı əmələ gələn nadir patologiyadır. Bu anomaliya zamanı, bir qayda olaraq, bir böyrək və bir yumurtalıq olmur.\nUterus bicornis rudimentarius solidus – “Mayer-Rokitanski-Küster-Müller-Xauser sindromu” adlı inkişaf anomaliyasıdır. Bu patologiya zamanı uşaqlıq yolu və uşaqlıq nazik birləşdirici toxuma rüşeymi şəklində qeyd edilir.\nNövbəti məqalə: MARİXUANA SÜMÜKLƏRİN MÜALİCƏSİNDƏ KÖMƏK EDİR\nÖncəki məqalə: İDMANDAN SONRA ƏZƏLƏ AĞRISI


Toyuq Döş Pastrami - Toyuq Yeməkləri - Quş - 2021\nToyuq Döş Pastroma\nToyuq Döş Pastrami Tərkibi\nToyuq göğsü (soyudulmuş) 2 ədəd.\nDuz 2 osh qaşığı\nBibər ağacı 6 əd\nZövqə görə bibər qarışığı.\nBitki yağı 3 osh qaşığı.\nSaucepan, Plitələr, Qaşıq, Bıçaq, Kəsmə taxtası, Folqa, Çörək qabı, Qarışdırma qabı\nToyuq göbəyindən pastrami bişirmək:\nƏvvəlcə döşləri kəsdik. Döşləri sümüklərlə almısan, onda bıçaq və kəsici lövhə ilə ətləri onlardan ayıracağıq. Bundan sonra sümükləri toyuq ehtiyatına qoymaq olar, amma indiyə qədər bunları unudub filetosumuza qayıdacağıq. Döşü iki hissəyə kəsin. Tava içərisinə su tökün, duz, şəkər, bibər ağacı və dəfnə yarpağı əlavə edin. Hər şeyi yaxşıca qarışdırın ki, duz və şəkər həll olunsun. Yaranan duzlu suda toyuq döşlərimizi batırın və buraxın 10-12 saat marinat. Proses uzun, lakin dəyər!\nAddım 2: Bir ədviyyat qarışığında çörək.\nGöstərilən vaxt keçdikdən sonra filetosumuzu duzdan çıxarırıq və kağız dəsmal ilə bir az quruduruq. Bir qabda ədviyyatları və bitki yağı qarışdırın və fileto bu qarışıqla diqqətlə yayın.\nAddım 3: Fileto bişirin.\nFırını əvvəlcədən qızdırın 200-210 dərəcəyə qədər. Çörək bişirmə vərəqini folqa ilə örtürük, üzərinə ədviyyatlarla yağladığımız pastra qoyuruq və sobaya bişirmək üçün göndəririk. 20 dəqiqədən sonra sobanı söndürün hələ tavanı sobadan çıxartma 2 saat. Bu müddət ərzində ət istədiyiniz vəziyyətə çatacaq.\nPastranı sobadan çıxarırıq və nazik plitələrə kəsirik. Gözəl bir qaba qoyduq. Hər hansı bir sous ilə və ya müstəqil bir soyuq qəlyanaltı kimi xidmət edə bilərsiniz. Ailəmiz xardal və təzə çovdar çörəyi ilə sevir. İştahsızlıq!\n- - Eyni şəkildə mal əti və ya donuz ətindən pastrami bişirmək olar.\n- - Ədviyyatlarla təcrübə etsəniz, pastrami daha ləzzətli olacaq.\n- - Fırını söndürdükdən sonra heç bir halda iki saat ərzində açıla bilməz. Onu açmaqla içərisindəki istiliyi azaldacaqsınız və pastrami bişməyəcəksiniz.\nToyuq və fasulye takosları\n"Buket" bayram salatı\nToyuq və Tortilla şorbası resepti\nBu günün ən yaxşı tərifləri\nCopyright 2021 \_ Toyuq Döş Pastroma...


Ana Səhifə→ Təhlükəsi̇zli̇k si̇yasəti̇\nİnformasiya-kommunikasiya texnologiyalarının sürətli inkişafı, geniş yayılması və rəqabətin kəskinləşməsi elmi-metodoloji prinsiplərinə əsaslanan informasiya təhlükəsizliyinin təmin edilməsinin, həmçinin şəbəkə texnologiyalarının müasir inkişaf meyllərinin nəzərdə tutulduğu hüquqi, təşkilati, texniki və fiziki mühafizə tədbirlərini qarşılıqlı surətdə əlaqələndirməklə korporativ şəbəkələrdə vahid informasiya təhlükəsizliyi siyasətinin formalaşdırılmasını zəruri edir.\nİnformasiya təhlükəsizliyi siyasәtinin işlənməsi müәssisәnin informasiya təhlükəsizliyi sisteminin tәşkil edilmәsindә ilk tәlәblәrdәn biridir. İnformasiya təhlükəsizliyi siyasətinin məqsədi rəhbərliyin informasiya təhlükəsizliyi üzrə idarəçiliyini və dəstəyini iş prosesinin tələblərinə, müvafiq qanunlara və normativlərə uyğun olaraq təmin etməkdir.\nBu mənada informasiya təhlükəsizliyi siyasəti (Siyasət) - AMEA korporativ elm kompüter şəbəkəsində (AzScienceNet) informasiya təhlükəsizliyinin təmin edilməsinə nəzarət sistemini müəyyən edir, informasiya mühafizəsinin məqsəd və vəzifələrini, təşkilati, texnoloji və prosedur aspektlərini sistemləşdirilmiş şəkildə şərh edir.\nİnformasiya təhlükəsizliyi siyasətində rəhbərliyin münasibətini və informasiya təhlükəsizliyinin idarə edilməsinə yanaşmanın əsas məqsədlərini və təsir dairəsini, qiymətləndirmənin strukturu və risklərin idarə edilməsi daxil olmaqla nəzarətin məqsədləri, mexanizmləri müəyyən olunur və əsas müddəalar bəyan edir.\n2. Siyasətin məqsədləri və vəzifələri\ninformasiya təhlükəsizliyinə təhdidlərin AMEA-nın şəbəkə və informasiya resurslarına vura biləcəyi maddi və mənəvi ziyanın minimuma endirilməsi;\nAMEA-nın informasiya təhlükəsizlik siyasətinin qurulması;\ninformasiya təhlükəsizliyi sisteminin yaradılması, fəaliyyəti və inkişafı üçün vahid prinsiplərin formalaşdırılması.\nAzScienceNet-də informasiya təhlükəsizliyinə potensial təhdidlərin siyahısının müəyyənləşdirilməsi və analizi;\nAzScienceNet-də informasiya resurslarının təsnifatı;\nAzScienceNet-də tətbiq edilən informasiya texnologiyalarına informasiya təhlükəsizliyi baxımından irəli sürülən vahid tələblərin müəyyənləşdirilməsi;\nİnformasiya təhlükəsizliyi sisteminə dair tələblərin formalaşdırılması.\n3. Təsir dairəsi\nBu Siyasət AMEA-nın Rəyasət Heyətinə və bütün təşkilatlarına məxsus olan informasiya resurslarına, sistemlərinə və şəbəkələrinə, tətbiqi proqramlara hər hansı formada çıxışı olan bütün AMEA əməkdaşlarına şamil edilir.\n4. İnformasiya təhlükəsizliyi üzrə məsuliyyət\n4.1. Bütün əməkdaşların və bağlanmış müqavilələr çərçivəsində AzScienceNet-dən istifadə edən şəxslərin Siyasətin tələblərinə əməl etməsi məcburidir.\n4.2. İnformasiya təhlükəsizliyi üzrə əsas məsuliyyət təşkilat(lar)ın rəhbər(lər)inin üzərinə düşür, informasiya təhlükəsizliyi üzrə rəsmən təyin edilmiş şəxs də bilavasitə bu Siyasətin və onunla əlaqəli prosedurların reallaşdırılmasına və idarə edilməsinə görə məsuliyyət daşıyır.\n4.3. Təşkilatın struktur bölmə rəhbərləri daimi və müvəqqəti işçilərin aşağıdakılardan məlumatlı olmasının təmin edilməsinə görə cavabdehdirlər:\nonların fəaliyyət sahələrində tətbiq edilə bilən informasiya təhlükəsizliyi siyasətləri;\ninformasiya təhlükəsizliyi üzrə əməkdaşların şəxsi məsuliyyəti;\ninformasiya təhlükəsizliyi məsələləri üzrə məsləhət üçün müraciət qaydaları.\n4.4. Bütün əməkdaşlar verilənlərin konfidensiallığının və tamlığının təmin edilməsi də daxil olmaqla informasiya təhlükəsizliyi prosedurlarını yerinə yetirməlidir. Əks halda, intizam tədbirləri görülə bilər.\n4.5. Təşkilatın struktur bölmə rəhbərləri öz sahələrində informasiyanın saxlandığı və ya emal edildiyi mühitin fiziki təhlükəsizliyi üzrə fərdi məsuliyyət daşıyırlar.\n4.6. Hər bir əməkdaş istifadə etdiyi informasiya sistemlərinin təhlükəsiz istismarı üçün məsuliyyət daşıyır.\n4.7. Sistemin hər bir istifadəçisi müvafiq Siyasətlə müəyyən edilən təhlükəsizlik tələblərini yerinə yetirməlidir, həmçinin istifadə etdiyi informasiyanın konfidensiallığının, tamlığının və əlyetərliyinin yüksək səviyyədə qorunmasını təmin etməlidir.\n4.8. Təşkilatın informasiya sisteminə kənar istifadəçilərin daxil olmasına icazə verən müqavilələr öncədən qüvvəyə minməlidir. Bu müqavilələr müvafiq təhlükəsizlik siyasətinin yerinə yetirilməsinə zəmanət verməlidir.\n4.9. AzScienceNet xidmətlərindən istifadə edən təşkilatlarproqram və aparat vasitələrinin (kompüterlər, simsiz rabitə qurğuları, şəbəkə avadanlıqları, və s. ) icazəsiz qoşulması, həmçinin şəxsi maraq üçün istifadəsinə görə məsuliyyət daşıyır və bu cür yolverilməz əməllər aşkarlandıqda, qarşısının alınması məqsədi ilə təşkilatların, istifadəçilərin və avadanlıqların İnternetə qoşulma sürəti məhdudlaşdırıla və ya ümumiyyətlə girişi qadağan oluna bilər.\n5. Qanunvericilik əsasları\nSiyasətin qanunvericilik bazasını aşağıda göstərilən qanunlar və normativ-hüquqi sənədlər, həmçinin Azərbaycan Respublikasının qoşulduğu beynəlxalq konvensiyalar təşkil edir:\nİnformasiya, informasiyalaşdırma və informasiyanın mühafizəsi haqqında Azərbaycan Respublikasının Qanunu;\nDövlət Sirri haqqında Azərbaycan Respublikasının Qanunu;\nKommersiya sirri haqqında Azərbaycan Respublikasının Qanunu;\nElektron imza və elektron sənəd haqqında Azərbaycan Respublikasının Qanunu;\nElektron ticarət haqqında Azərbaycan Respublikasının Qanunu;\nMəlumat toplularının hüquqi qorunması haqqında Azərbaycan Respublikasının Qanunu;\nİnformasiya əldə etmək haqqında Azərbaycan Respublikasının Qanunu;\nMəlumat azadlığı haqqında Azərbaycan Respublikasının Qanunu;\nKütləvi informasiya vasitələri haqqında Azərbaycan Respublikasının Qanunu;\nTelekommunikasiya haqqında Azərbaycan Respublikasının Qanunu;\nBMT Ümumdünya İnsan Hüquqları Bəyannaməsi;\nAZS İSO/İEC 27000-2012 "İnformasiya texnologiyası - Təhlükəsizlik metodları. İnformasiya təhlükəsizliyinin idarə edilməsi sistemləri. İcmal və sözlük"\nAZS İSO/İEC 27003-2012 "İnformasiya texnologiyası - Təhlükəsizlik metodları. İnformasiya təhlükəsizliyinin idarə edilməsi sisteminin tətbiqi üzrə təlimat"\nAZS İSO/İEC 27004-2012 "İnformasiya texnologiyası - Təhlükəsizlik metodları. İnformasiya təhlükəsizliyinin idarə edilməsi. Ölçmə"\nAZS İSO/İEC 27006-2012 "İnformasiya texnologiyası - Təhlükəsizlik metodları. İnformasiya təhlükəsizliyinin idarə edilməsi sistemlərinin auditi və sertifikatlaşdırılmasını təmin edən orqanlar üçün tələblər"\nAZS İSO/İEC 27033-1-2012 "İnformasiya təhlükəsizliyi - Təhlükəsizlik metodları. İT şəbəkə təhlükəsizliyi. Hissə 1: İcmal və anlayışlar"\n6. Əsas müddəalar\n6.1 İnformasiya təhlükəsizliyinin idarə edilməsi\nTəşkilatın rəhbərliyi səviyyəsində informasiya təhlükəsizliyi üçün cavabdehlik təşkilatın birinci rəhbərinin üzərinə qoyulur.\nTəşkilatın informasiya təhlükəsizliyi üzrə rəsmən məsul təyin edilmiş əməkdaşı təşkilatda təhlükəsizlik tələblərinin reallaşdırılması, monitorinqi, sənədləşdirilməsi və əməkdaşlara çatdırılması üçün cavabdehdir.\n6.2 İnformasiya təhlükəsizliyi üzrə məlumatlandırma və təlimlər\nİnformasiya təhlükəsizliyi üzrə məlumatlandırma əməkdaşların rəsmi işə başlama prosesinə daxil edilməlidir.\nƏməkdaşların informasiya təhlükəsizliyi üzrə məlumatlarının zəruri səviyyədə yenilənməsini təmin etmək üçün müvafiq məlumatlandırma və təlim proqramları müəyyən edilməlidir.\n6.3 İşə qəbul müqavilələri\nƏməkdaşlara informasiya təhlükəsizliyi üzrə tələblər işə qəbul edilmə mərhələsində nəzərə alınmalıdır və bütün müvafiq müqavilələrdə konfidensiallıq haqqında maddə olmalıdır.\nƏməkdaşların informasiya təhlükəsizliyi üzrə vəzifələri müvafiq vəzifə öhdəliklərinə daxil edilməlidir.\n6.4 Daxilolmalara (Girişə) nəzarət\nMühüm informasiya sistemləri və ya informasiya resursları yerləşən otaqlara və ya binalara fəaliyyətlə əlaqədar giriş yalnız icazəsi əsaslandırılmış və təsdiqlənmiş, avtorizasiya olunmuş şəxslərə verilməlidir.\nİnformasiyaya və kompüter vasitələrinə çıxış avtorizasiya olunmuş şəxslərlə məhdudlaşdırılmalıdır.\nVerilənlərə, sistem utilitlərinə və proqram kodu kitabxanalarına girişə nəzarət edilməli və avtorizasiya olunmuş istifadəçilərlə, məsələn, sistem və ya verilənlər bazası administratorları ilə məhdudlaşdırılmalıdır.\n6.5 Zərərli proqram təminatından mühafizə\nAzScienceNet-i zərərli proqram təminatından qorumaq üçün proqram təminatı vasitələrindən və idarəetmə prosedurlarından istifadə edilməlidir. Bütün əməkdaşlar müvafiq qaydaya riayət etməlidirlər. İstifadəçilər şəbəkə və ya sistem inzibatçısının icazəsi olmadan təşkilatın mülkiyyətində proqram təminatı quraşdırmamalıdırlar. Bu tələbi pozan istifadəçilərə qarşı intizam tədbirləri görülə bilər.\n6.6 İnformasiya təhlükəsizliyi insidentlərinin idarə edilməsi\nBütün informasiya təhlükəsizliyi hadisələri və şübhə doğuran məsələlər haqqında AzScienceNet-in Monitorinq və İnformasiya Təhlükəsizliyi Xidmətinə (AzScienceCERT) xidmətinə məlumat verilməlidir. Gələcəkdə oxşar hadisələrin baş verməsinin qarşısını almaq məqsədi ilə bütün informasiya təhlükəsizliyi hadisələrinin səbəbləri və təsirləri araşdırılmalıdır.\n6.7 Sistemdə dəyişikliklərə nəzarət\nİnformasiya sistemlərinə, tətbiqi proqramlara və ya şəbəkələrə edilən dəyişikliklər AzScienceCERT xidməti ilə əvvəlcədən razılaşdırılmalıdır.\n6.8 Fasiləsiz fəaliyyət və qəzadan sonra bərpaetmə planları\nTəşkilatlar öz missiyaları üçün kritik olan informasiyaya, tətbiqi proqramlara, sistemlərə və şəbəkələrə təhdidlərin təşkilatın fəaliyyətinə təsirini qiymətləndirməli, fasiləsiz fəaliyyətin və qəzadan sonra bərpaetmə planlarının işlənib hazırlanmasını təmin etməlidirlər.\nAzScienceCERT xidməti müntəzəm hesabat və təqdimatlarla AzScienceNet-in informasiya təhlükəsizliyinin vəziyyəti ilə rəhbərliyi məlumatlandırmalıdır.\n6.10 İnformasiya təhlükəsizliyinin auditi\nAzScienceNet-də informasiya təhlükəsizliyinin Siyasətin tələblərinə uyğunluğunu yoxlamaq və qiymətləndirmək üçün dövri olaraq audit aparılmalıdır. AzScienceNet-də informasiya təhlükəsizliyi auditinin aparılması qaydası ayrıca Audit siyasətində müəyyən edilir.\n6.11 İnformasiya sistemlərinə giriş və istifadənin monitorinqi\nİnformasiya sistemlərinə girişlərin və informasiya resurslarından istifadənin audit yazıları əməkdaşlar tərəfindən qorunmalı və müntəzəm olaraq nəzərdən keçirilməlidir.\nBu Siyasətə riayət olunmamasına dair şübhə yarandıqda AzScienceCERT xidmətinin araşdırma aparmaq hüququ vardır.\n6.12 İnformasiya təhlükəsizliyi siyasətinə yenidən baxılması işləri\nİnformasiya təhlükəsizliyi siyasəti AzScienceCERT xidməti tərəfindən qorunmalı, yenidən baxılmalı və yenilənməlidir.\nİstifadə edilən informasiya texnologiyaları və xidməti fəaliyyətin təşkili, informasiya təhlükəsizliyi təhdidləri arası kəsilmədən dəyişir, bu informasiya təhlükəsizliyinin təmin edilməsinə düzəlişlər etməyi zəruri edir. Buna görə də, Siyasətin müvafiq tələblərə uyğunluğuna müntəzəm olaraq yenidən baxılmalıdır.\nİnformasiya təhlükəsizliyi üzrə auditin nəticələri Siyasətin bəzi müddəalarına yenidən baxılması və zəruri düzəlişlər edilməsi üçün əsas ola bilər. Zəruri olduqda, audit prosesində müasir tələblərlə uyğunsuzluq aşkarlandıqda Siyasətə dəyişikliklər və əlavələr edilməlidir.\nYuxarıda göstərilən siyasətə nəzarəti, dəyişikliklərin aparılması və əlavələrin edilməsi AzScienceNet-in idarəetmə şurasıtərəfindən aparlırmalıdır.


“AzGerneft”MMC AÇIQ TENDER ELAN EDİR - XALQQAZETI.COM\n“AzGerneft”MMC AÇIQ TENDER ELAN EDİR\n“AzGerneft”MMC tərəfindən 1650 ədəd “Ştanqlı quyu nasoslarının” satın alınması.\nTender iştirakçılarına təklif olunur ki, öz tender təkliflərini möhürlənib imzalanmiş ikiqat zərfdə yazılı surətdə təqdim etsinlər.\nTenderdə iştirak etmək istəyənlər iştirak haqqını “AzGerneft” MMC-nin bank hesabına köçürdükdən sonra əsas şərtlər toplusunu ala bilərlər.\nİştirak haqqı 300 (üç yüz)manatdır.\nBankın adı və rekvizitləri-\nYerləşdiyi ünvan- AZ1037, Bakı, Sabunçu rayonu, Ramana qəsəbəsi, Əmir Bağırov küçəsi 7\nTelefon- 451-36-04; 451-36-05\nFaks - 451-34-90\nBankın adı- ARBB-nin Sabunçu filiali\nM/h -AZ03NABZ01350100000000002944 Kod- 805573\nİştirakçılar əsas şərtlər toplusunu AZ1037, Bakı, Sabunçu rayonu, Ramana qəsəbəsi, Əmir Bağırov küçəsi 7 (əlaqələndirici şəxs Amal Şirinova), telefon- 511-31-08 , elektron poçt ünvanı- [email protected] ünvanından ala bilərlər.\n- tenderdə iştirak üçün ərizə (ərizədə müəssisənin adı,yerləşdiyi ünvanı, poçt indeksi, telefon nömrələri, rəhbərinin adı və soyadı göstərilməklə, möhürlənib imzalanmış olmalıdır);\n- İddiaçının tam adı, hüquqi statusu, nizamnaməsi, şəhadətnaməsi, qeydiyyatdan keçdiyi ölkə və rekvizitləri (2019-cu ildə notariusdan təsdiq edilmiş surəti);\nTender iştirakcilarından tələb olunan sənədlər 30 may 2019-cu il saat 17.00-a qədər bir nüsxədə, tender təklifi isə 5 iyun 2019-cu il saat 12.00-a qədər ikiqat zərfdə bağlanmış və möhürlənmiş şəkildə iki nüsxədə (əsli və surəti) AZ1037, Bakı, Sabunçu rayonu, Ramana qəsəbəsi, Əmir Bağırov küçəsi 7 nömrəli ünvanına təqdim edilməlidir.\nTender zərflərinin açılışı proseduru 5 iyun 2019-cu il saat 14.00–da AZ1037, Bakı şəhəri , Sabunçu rayonu, Ramana ŞTQ, Əmir Bağırov küçəsi 7 nömrəli ünvanda “AzGerneft”MMC-nin iclas zalında keçiriləçəkdir.


19 Oktyabr 2020 17:30 (UTC+04:00)\nNikol Paşinyan guya millətin xilaskarı rolunu öz üzərinə götürərək gələcək minillikdə ermənilərin taleyini həll etməyi vəd etdi və nağıllar danışmaqla missiyasının bitdiyini zənn etdi hər zaman. Kasıblıq, xəstəlik, rəzalət içində son dövrə qədərki bütün dövrlərdə də erməni xalqının inlədiyi zaman onların ac qarnını ancaq vədlərlə doldurmaq baş nazir kürsüsünü zəbt edən küçə nümayişçisinin yeganə çıxış yolu, dırnaqarası strategiyası hesab olunub. Hər dəfə sual altından çıxmaq üçün ən asan yolun “nağıl danışmaq”, xalqı aldatmaq olduğu qənaətinə gələn Nikol Paşinyanın nağıllarının sonuna gəlib çatdı erməni cəmiyyəti.\nPopulism pəhləvanı olan bu avantürist düz iki ildir erməni xalqını sözün əsl mənasında barmağına dolayıb. İstiqlal Bəyannaməsi dedikdə guya erməni xalqının iradəsinə əsaslanan, müstəqil dövlətçilik qurma prosesi iddiası ilə çıxış edən Nikol yenə də xalq dediyi erməni toplumunu aldatdı. Çünki, reallıq bundan ibarətdir ki, bu gün Ermənistan sakinlərinin mütləq əksəriyyəti Rusiyanın bu ölkənin mövcud olmasının əsas qarantı olduğunu öz adı kimi yaxşı bilir. Rusiyanın rolu olmasa, Ermənistanın Azərbaycanın ayaqları altında rəzil duruma düşməli olduğunu yaxşı bilən ermənilər son hadisələrdə bunun bir daha əyani şəkildə şahidi oldu. Ölkəmizin obyektiv iqtisadi və demoqrafik göstəricilərini bilən işğalçı tərəf üçüncü tərəfin müdaxiləsi olmadan birbaşa toqquşma zamanı əhəmiyyətli itkilərlə üz-üzə qalmalı olacağını bilirdi və cəbhə xəttində baş verənlər zərrə qədər şübhə yeri də qoymadı. Hazırda Ermənistan tərəfinin təkcə canlı qüvvə deyil, hərbi texnika, silah-sursat və bir sıra maddi itgilər verdiyi günün reallığıdır və erməni cəmiyyəti yaxşı bilir ki, bu otuz il müddətində toplanılmış vəsaitlərin bərpası üçün Ermənistana bundan sonra heç otuz il də kifayət etməyəcək. Çünki, itgilərinin bərpası üçün bu işğalçı ölkənin elə işğalçılıq siyasətindən ziyədə bir dənə də olsun inkişaf, iqtisadi irəliləyiş, gəlir əldə etmək strategiyası yoxdur. Deməli, ümidləri belə puçdur və güman yeri də ola bilməz.\nSilahları belə Rusiya tərəfindən borc olaraq təmin olunan Ermənistan ordusunun varlığından, onun gücündən, imkanlarından dəm vuran Paşinyanın sözlərinin bir heç olduğu, nəinki erməni cəmiyyətinə, bütün dünya ictimaiyyətinə də bəllidir. Ermənistanın baş nazirinin bir zaman şişirtdiyi “ordu” indi çarəsiz, əlacsız və həm də silahsız bir duruma düşüb. Əbəs yerə deyil ki, ölkəsini xilas etmək üçün Nikol gündə bir neçə dəfə dünya liderlərinə yalvarır. Telefonun dəstəyindən əlini üzməyən erməni baş nazir Fransa, Rusiya prezidentlərinin sözün əsl mənasında zəhləsini töküb. Təbii ki, Rusiyanın da, Fransanın da öz problemləri var və bu ölkələrin rəhbərlərinin özünəməxsus qayğıları da yetərincədir. Belə olan şəraitdə Nikolun gündə bir neçə dəfə yalvarış zəngləri zəhlə tökməyə bilməz və heç şübhəsiz ki, müzakirə mövzusu indi bu deyil. Müzakirə mövzusu erməni baş nazirinin öz ölkəsini, erməni cəmiyyətini populizmi, yalan vədləri, öz nağılları ilə aldatması və yekunda məhvə sürükləməsidir. Ermənistanın hələ də silah daşımaq arzusunda, niyyətində olan siyasi-hərbi hakimiyyəti kredit müqabilində aldığı və almağa çalışdığı sursata görə ölkəsini bundan sonra da hansı duruma, asılı vəziyyətə saldığını erməni cəmiyyəti də bilir. Ermənistanı durmadan belə asılılığa sürükləyən Paşinyan hansı müstəqillikdən, hansı istiqlaldan danışır? Belə borclanma, belə boyunduruq Ermənistan iqtisadiyyatını da Rusiyadan asılı edir. Ermənistanın asılılıq səbəbləri saydıqca bitən deyil və Nikol Paşinyanın müstəqillik nağılının da sonu nağıl ənənələrinin əksinə olaraq, xoşbəxt sonluq vəd etmir.\nMəlumatları gizlətməklə ürəyi soyumayan Nikol və onun hakimiyyəti bu dəfə səlahiyyətlilərin qərarlarının müzakirəsini belə qadağan edib. Demokratiyadan, Ermənistanda söz azadlığından dəm vuran, bu ölkəyə ali dəyərlər gətirdiyini iddia edən biri dəyərlərə hörmət qoymur, hörmət qoymaq istəyənlərə qarşı repressiyaları da qanuniləşdirib. Qanun məsələsinə gəldikdə isə, nə ölkəsində qanuna yer ayırıb, nə də beynəlxalq hüququ hesaba alıb. Son günlərdə mülki, dinc əhalini artilleriya atəşinə tutan, Azərbaycanın ikinci böyük şəhərinin yaşayış binalarını hədəf alan, insan tələfatına rəvac verən birinin beynəlxalq hüququn norma və prinsplərinə hörmətsizlik, saymazlıq etdiyi, həm də beynəlxalq səviyyədə qanun pozuntuları yol verdiyi dünya ictimaiyyətinə bir daha əyan oldu. Əyan oldu ki, ali prinsipləri ayaqlar altına alan erməni liderləri, Ermənistan hakimiyyəti üçün siyasi spekulyasiya və populizm yeganə “ali” prinsiplərə çevrilib.\nHakimiyyəti zəbt etdikdən sonra şəhərlərin abadlaşdırılması və şəhər administrasiyaları tərəfindən inventar alınması üçün "artan" xərclərdən dəm vuran Paşinyan hansı əsasa görə bunu qürurverici hal kimi təqdim edirdi və guya bilmirdimi ki, bütün bu nəzərdə tutduqları ölkə əhalisinin sonda ödəyəcəyi milyonlarla kredit hesabına olacaqdı? Ən absurd olanı isə odur ki, bir zaman Nikol özü bu kredit müqavilələrinin əleyhinə səs verib. Yəni, əleyhinə olub. İndi nə oldu ki, əleyhinə olduğu bir məsələni nəinki gündəmə gətirdi? Buna yaxşı olar ki, ikiüzlü nağıl deyilsin. Çünki, nağılların da bir məntiqi ardıcıllığı olur axı, Nikolun nağıllarından fərqli olaraq.\nPaşinyan dünya mediasında açıq-aşkar şəkildə bir kloun obrazında təsvir edilir. Verdiyi müsahibələri, absurd fikirləri, məntiqsiz ifadələri belə bir obrazın formalaşnasına şərait və zəmin yaradıb. Artıq Nikol nağıl uyduran biri kimi dünyaca məşhurdur desək yanılmarıq. Amma, onun nağıllarının faciələrə gətirib çıxardığı, “partlayışlarla” bitdiyi də bir həqiqətdir. Bu həqiqətləri Dağlıq Qarabağa zorla məskunlaşdırılan erməni əsillilər daha yaxşı bilirlər. Çünki, özgə torpaqlarına yerləşdirilən, sonra da bu torpaqları tərk etmək istəyərkən qadağalarla qarşılaşan ermənilər Azərbaycan Ordusunun öz torpaqlarımızı işğaldan, işğalçılardan azad etmə, terrorçulardan təmizləmə əməliyyatları zamanı bu həqiqətlərə daha yaxından əmin oldular. Heç şübhəsiz ki, ümidlərini inqilabçı Paşinyana bağlayan ermənilər, əslində, dövlət çevrilişi ilə hakimiyyətə gələn avantürist, fırıldaqçı, yalançı Paşinyanı xəyanətlərinə, yalanlarına görə bağışlamayacaq.\nQeyd etdiyimiz kimi, nağıllar hər zaman xoşbəxt sonluqla nəticələnir və nağılları dinləyənlərin də bu nağılları dinlədiyi zaman ən böyük təskinliyi elə məhz bu sonluğa ümid etməsidir. Amma, məsələ burasındadır ki, indi erməni cəmiyyətinin buna da ümidi yoxdur və bu cəmiyyət Paşinyanın qızıldan dağlar vəd edən nağıllarının sonunda fəlakətlərin olmasına alışıb. Xalqı gah işıq gələn, gah da it hürən tərəfə aparan küçə nümayişçisi, vəziyyətdən sui istifadə edən avantürist elə hakimiyyəti qamarlayandan sonra da öz xalqını ağlına gələn yerə sürükləməkdə davam edir. Nikol təmsil etdiyi kütləni it hürən tərəfə aparsa da, Soros kimi divin ağuşuna atdı və ona yem elədi. Qərbin oyunlarına alət olan küçə nümayişçisi hakimiyyət müqabilində ağalarının əmrinə müntəzir olaraq böyük rus qardaşlarına da təpik atdı və indi Putinə yalvarışları da mənasızdır. Çünki, onun mahiyyəti başda Rusiya prezidenti olmaqla bütün ruslara bəllidir.\nBir zamanlar rus nağıllarına qulaq asan, buna adət edən, adaptasiya olunan erməni əsgərinə Qərb nağılları danışan Paşinyan nağıllarının sonunda bu əsgərlərin təpəsinə göydən alma əvəzinə “bomba” düşürdü. Çünki, Azərbaycanın ədalətli, haqlı tələblərinə, ərazi bötövlüyümüzün təminatı üçün işğal etdikləri torpaqlardan işğalçıların, terrorçuların çıxarılması tələblərinə məhəl qoymayan Nikol, nəticədə bu əsgərləri qırğına verərək, analarının gözlərini yaşlı qoydu.\nErmənistan tərəfinin hərbçiləri Azərbaycan Ordusunun rəşadətli döyüşçüləri, hərbi texnikası, döyüş əzmi, vətənpərvərlik ruhu qarşısında hər dəfə itgilər vermək məcburiyyətində qaldı. Ermənistanın baş naziri onları hərbi texnika, hərbi təchizat bir yana, ən adi geyim və qida təchizatı baxımından da təmin etmədi və erməni əsgərlərini də öz nağılları ilə aldatdı. Bu gün Ermənistan tərəfi əsgərlərini zəncirlə bağlayaraq səngərdə, döyüş bölgəsində saxlayır və başlarına endirilən bombaları vecinə də almır. Hazırda erməni cəmiyyətinə hərbçi, canlı qüvvə itgisi barədə yalan informasiyar verənlər, ölən erməni əsgərləri barədə statistik rəqəmləri dəfələrlə az deyənlər, sosial şəbəkədə 5 min hərbçi yaxınlarını, qohumlarını axtaranlara, “onlar itgin düşüblər” deyənlər yenə də təmsil etdiyi xalqa nağıl danışırlar. Deməli, hələ bu nağıl erməni əsgərlərin başlarına göydən çox bombalar düşürəcək və buna görə onları nağıllarla aldadan Paşinyan özü və hakimiyyəti məsuliyyət daşıyır.\nErmənistanın təxribatları, dinc, mülki insanlara qarşı silah tətbiq etməsi, Gəncənin timsalında yaşayış məskənlərini hədəfə alması səbəbindən əhali, hətta körpə uşaqlar belə həyatlarını itirir, insanlar xəsaət alır, mal və mülklərindən olurlar. Bu terrorun fonunda da Nikol Paşinyan nağıllar danışmağa, bu əməllərini əsaslandırmağa çalışır. Bəzən nağıllarına Makron kimi bir Avropalı lideri, Fransa prezidentini də inandırmağı, bu nağıllarla onu da ovsunlamağı bacarır. Nağıllara, yalan informasiyalara, dezinformasiyalara inanan, yaxud inanmağı özünə rəva bilən Makron isə işğalçı ilə işğala məruz qalanı qarışdırır, ya da qarışdırmaq marağına düşür. Əslində, bu ölkə rəhbəri hər şeyi qarışdırır və bununla da başına gələcəklərini özü özünə rəva bilir, yaxud buna rəvac verir.\nDünyanın gözü qarşısında erməni terrorçularının törətdikləri qanlı terror aktlarının fonunda Ermənistanı dəstəkləyən Fransa lideri nüfuzunu sıfıra və hətta ondan da aşağı səviyyəyə endirir. Nəinki Avropa ölkələri, eləcə də dünya dövlətləri, bu dövlətlərin rəhbərləri, beynəlxalq qrurumlar Makronun Nikol adlı bir küçə nümayişçisinin əlində marianet kimi alətə çevrildiyini müşahidə edirsə, bu heç də Fransa prezidenti üçün müsbət, xoşagələn hal deyil. Əksinə, beli çantalı bir küçə nümayişçisinin nağıllarına qulaq asıb, onun oyuncağına çevrilməklə, Makron Qoca Qitədə körpə uşaq imicini özünə rəva bilir. Nəticə etibarı ilə bu Makronun nüfuzuna, imicinə zərbə deməkdir. Makronun timsalında yuyulmamış qaşıq kimi ortaya düşənlər, ədalət prinsplərini saymayanlar, beynəlxalq hüquqa hörmət etməyənlər, işğalçı ilə işğala məriz qalana eyni dərəcədə yanaşanlar, bir çox hallarda ikili standartlar nümayiş etdirənlər özlərini gözdən saldılar. Azərbaycanın haqlı olduğu münaqişəyə ikiüzlülük nümayiş etdirən, işğalçının əməllərinə göz yuman bir sıra siyasilər, hətta qurumlar özləri barədə mənfi imic formalaşdırdılar. Nəticədə isə, Ermənistan kimi bircə dənə də olsun faydalı layihəsi olmayan, qlobal əhəmiyyət daşımayan yararsız bir dövlətə, işğalçı rejimə görə öz nüfuzlarını ayaqlar altına alanların elə bu aspektdə də təpələrinə Nikolun nağıllarının sonunda alma əvəzinə düşən bombalardan biri düşdü. Çünki, belə siyasilərin, beynəlxalq qurumların bundan sonrakı sənədləri bütün dünya üçün kağız parçasından başqa bir mahiyyət kəsb etməz və bütün bunlar nəticədə onların sonunu proqnozlaşdırır.\nİki il bundan əvvəl küçə və meydanlarda bağıra-bağıra ali dəyərlərdən dəm vuran, dövlət çevrilişi edib hakimiyyəti qamarladıqdan sonra isə bu dəyərləri ayaqları altına atan beli çantalı birinin hər boş vədinə ümid bəsləyən işğalçı rejim bəs nə gözləyirdi? Yoxsa bu işğalçı rejim elə zənn edirdi ki, Nikol adlı bir küçə nümayişçisi onların işğal etdikləri torpaqları onlar üçün mühafizə edə biləcək? İki il ərzində hər dəfə görüşlərdə ağlına gələni danışan, məntiqsiz, absurd fikirlər səsləndirən, bu səbəbdən hər dəfə gülünc olan biri hansı potensialı ilə diplomatik qələbələrə ümid edə bilərdi? Qələbələri başına dəysin, bu adam axı təlxək obrazında idi və yalanı rahatlıqla danışmağa öyrəşmişdi. Erməni cəmiyyəti, ələlxüsus həmin o işğalçı rejim ağ buğda unundan çörək yeməyi yox, Nikolun vədlərini yemək kimi bir çeçim etdi. Az qala otuz ilə yaxın bir müddətdə Dağlıq Qarabağda məskinlaşan həmin o işğalçı rejimə həqiqətlər, Azərbaycan Ordusunun qüdrəti, üstünlüyü barədə həqiqətlər çatdırılmadı. Nikol onlara da özünəməxsus yalanlar danışmağı tərcih etdi, həqiqətləri gizlədərək. Nəticədə erməni baş nazirinin bu nağılı da özləri üçün bədbəxt sonluqla bitməli oldu. Elə bu bədbəxt sonluöun təsirindəndir ki, bu rejim özü-özünü daxildən parçalamağa, dağıtmağa başlayıb və nəticə də partlayış kimi dəqiq bir effekt verməlidir. Belə bir partlayışın isə Nikolun özündən yan keçəcəyi heç ağlasığan deyil. Çətin ki, aləmə papış tikən həmin o işğalçı rejimin, şeytani qurumun əlindən Nikol paşinyan çıxa bilsin. Az qala 30 il müddətində işğalda saxladıqları torpaqların, min bir üzsüzlüklə əldə etdiləri silah-sursatın, hərbi texnikanın, maddi bazanın Nikolun nağıllarına görə əllərindən getdiyini həmin o işğalçı rejim təsəvvür etdiyi anda bu dəfə dediyi nağılların sonunda alma yerinə düşən üçüncü bomba həmin o işğalçı rejimlə bərabər Paşinyanın öz təpəsinə düşəcək. Erməni cəmiyyəti sadalanan bombalara əmin ola bilərlər. Çünki, məntiqi nağıllarının sonunda göydən alma düşəcəyi söz verilirsə, absurd, məntiqsiz, özü də taleyüklü nağılların, Nikol Paşinyanın nağıllarının sonunda, onun Azərbaycan torpaqlarını işğalda saxlamaq niyyətinin fonunda göydən ancaq öz təpələrinə bomba düşə bilər ki, artıq proses çoxdan başlayıb...


RUSİYA VƏ İRAN SURİYADA YOLLARINI AYIRIR: Putin Bəşər Əsədi Səudiyyə Ərəbistanıyla münasibətlərə qurban verir – Təhlil\n27 November 2017 - 16:33\nPolitiken (Danimarka), 26.11.2017\nPutin, Ruhani və Ərdoğanın Putinin qışda qalmağa üstünlük verdiyi Soçidə yüksək səviyədə görüşü Suriya vətəndaş müharibəsindən münaqişənin dinc həlli haqda danışıqlara keçidə dəlalət edir. Həm Rusiya, həm də İran və Türkiyənin mətbuat katibləri bildiriblər ki, üç dövlətin liderləri “əsas məsələlər” üzrə razılığa gəliblər, amma məlum olduğu kimi, problemlər məhz detallardan ibarət olur.\nİstisna deyil ki, Soçi bununla yadda qalacaq ki, bu sammit Moskva, Ankara və Tehran arasında əməkdaşlığın sonunun başlanğıcı idi. Bununla bağlı Türkiyənin önəmi azdır. Ankaranın əsas marağı buna calanır ki, ABŞ-ın müttəfiqi olan və bu yaxınlarda İŞİD xilafətinin paytaxtını götürmüş Suriya kürdlərinin muxtariyyət qurmaq arzusunun təcəssümünə mane olsun. Ankara Suriya kürdlərini terrorçu adlandıraraq onları pisləyir və ehtiyat edir ki, Suriyada muxtar vilayətin tanınması Türkiyə kürdlərinin özünüidarəçilik tələbinə təkan verəcək. Ankara bu məsələdə təkcə NATO üzrə müttəfiqi ABŞ-la deyil, həm də kürdləri dəstəkləyən Moskva ilə də münaqişə durumuna düşüb.\nAzlıqlar fövqəldövlətlərin nüfuz uğrunda savaşında həmişə faydalı olublar. İran Suriya vətəndaş müharibəsində qalibdir və ölkədəki mövqelərini əldən verməyə hazırlaşmır. Suriya Tehranın Səudiyyə Ərəbistanının nüfuzunu neytrallaşdırmağa müncər edilən Yaxın Şərq strategiyasında mərkəzi rol oynayır. Suriya üzərində nəzarət həm də Livan üzərində davam edən Suriya nəzarətinin davamı üçün çıxış nöqtəsidir. Tehran İsraillə həmsərhəd Livan üzərindən ABŞ-ın bir müttəfiqini, Suriyanın cənubunda isə Holan təpələri üzərindən Amerikanın başqa müttəfiqini – İordaniyanı hədələyə bilər.\nBeləliklə, Suriyada nüfuz Tehrana təhlükəsizlik siyasəti sahəsində üstünlük verir. Suriya sahilindəki Hərdb Dəniz Donanmasının (HDD) bazası İranın Aralıq dənizinə çıxışını təmin edir.\nİranla Rusiya arasında fikir ayrılığı artacaq, çünki Moskva Suriyanın gələcəyinə dair planlarını açıqlayır, bu isə İran maraqlarının ziddinədir.\nPutin müharibədə öz məqsədlərinə yetib: Bəşər Əsədin və öz hərbi bazalarının salamatlığını təmin edib, ərəb dünyasında ABŞ-dan fərqli olaraq öz dostlarını satmayan adam kimi sayğı qazanıb, qanlı vətəndaş müharibəsinə son qoyduğu üçün beynəlxalq nüfuz əldə edib və həm də prezident seçkilərin ərəfəsində vətənində öz mövqelərini möhkəmləndirib.\nPutin planının növbəti mərhələsi Moskvanın özünün masa üzərinə qoyduğu layihə əsasında yeni konstitusiya hazırlamalı olan keçid dövrü Suriya hökumətinin qurulmasıdır. Sonra isə seçkilər təyin ediləcək. Soçi sammiti çərşənbə günü baş tutub. Bəşər Əsəd bazar ertəsi Moskvaya çağırılıb. Moskvadan məlumatlara görə, Putin ona öz planları haqda məlumat verib. Danışılanlar düzdürsə, Əsəd öyrənib ki, prezident kimi onun ömrünə az qalıb.\nVə bu bildirir ki, İranla Səudiyyə Ərəbistanı arasındakı mübarizədə kimin tərəfini tutacağını müəyyənləşdirib. İrəli getmək üçün Ər-Riyadın onu qəbul etməyi lazımdır, çünki Səudiyyə Ərəbistanının Əsədə qarşı vuruşan ən önəmli təşkilatlara böyük təsiri var. Varis şahzadə Məhəmməd ibn-Salmanın tələbi buindan ibarətdir ki, Əsəd getməlidir ("Asad must go"). ABŞ bunu həmişə tələb edib, amma onu buna vadar etməyə Putin nail olub.\nTehran Putinin yeni konstitusiya və parlament seçkiləri planına qarşı çıxır, çünki beynəlxalq təşkilatların nəzarəti altında seçkilər əhalini təmsil edən sünni müsəlmanların çoxluq təşkil edəcəyi parlamentin meydana çıxmasına səbəb olacaq. Əsəd rejiminin 30 ildən çox təqib etdiyi “Müsəlman qardaşlar” xalqın seçdiyi parlamentdə həlledici təsirə malik olmaq istəyir və İraq üzərindən İranla Suriya arasında, sonra isə Aralıq dənizi ilə yerüstü əlaqə qurmaq vasitəsilə Tehranın Levantada nüfuzun cəmləşdirilməsinə yönəlmiş İran planı fəlakətə uğrayır.\nSuriya münaqişəsində Rusiya-İran alyansı ümumi maraqlar üzərində qurulub: İŞİD və bunun kimi terrorçu təşkilatların cihadçılarıyla mübarizə və ABŞ-ın Yaxın Şərqdə nüfuzuna qarşı müqavimət və Əsəd rejiminin müfdafiəsi.\nİŞİD xilafəti indiki formasında məğlub edilib, Əsəd rejimi Rusiya təyyarələri və İranın dəstəklədiyi “Hizbullah” tərəfindən xilas edilib. İndi isə yollar ayrılır.\nMoskva vətəndaş müharibəsini bitmiş sayır və getmək haqda düşünür. Putinin növbəti vəzifəsi Rusiyanın ABŞ və Avropa ilə münasibətlərini yaxşılaşdırmaq olacaq.\nAmma, bax, Tehranın baxımından Suriya vassal dövlətə çevrilməyibsə, orada münaqişə başa çatmayıb.


2021, 14 Aprel, çərşənbə, Bakı vaxtı 06:29\nNoyabrın 5-də Lənkəran rayon məhkəməsində Müsavat partiyası başqanının müşaviri Yadigar Sadıqovun işi ilə bağlı hazırlıq iclası keçirilib. İclasın başlanmasına az qalmış polislər məhkəmənin qarşısını nəzarətə götürüblər. Məhkəməyə gəlmiş Yadigar Sadıqovun yaxınları və partiyadaşları giriş qapısında qeydiyyatdan keçərək üçüncü mərtəbəyə qalxırdılar.\nÇƏKİLİŞƏ İCAZƏ VERİLMİR...\nPolislər qabaqcadan çəkilişə icazə verilmədiyini elan ediblər. Yadigar Sadıqov məhkəmə zalına gətirilərkən onun şəkilini çəkmək istəyənlərlə ədliyyə işçiləri arasında narazılıq baş verib.\nZƏRƏRÇƏKƏN QARABAĞDA VURUŞUB?\nİşdə adı zərərçəkmiş şəxs kimi keçən Rəşid Kərimov mülki geyimli adamların nəzarəti altında məhkəməyə gəlib. R. Kərimov məhkəməyə toplaşan adamlara əlindəki bileti göstərərək Qarabağda vuruşduğunu bildirib.\nMəhkəmə zalında da Rəşid Kərimovla zaldakılar arasında mübahisə də düşüb, hakim Elçin Kazımov zaldakılara və Rəşid Kərimova bir neçə dəfə xəbərdarlıq edib.\nYadigar Sadıqovun vəkili Xalid Bağırov bir neçə vəsatət qaldırdı. Vəsatətlərdən biri məhkəmədə çəkiliş aparılmasına icazə verilməsi istəyi ilə bağlı idi. Hakim heç bir əsas gətirmədən buna icazə vermədi. Vəkil həmçinin Yadigar Sadıqov haqqında həbs qəti imkan tədbiri ilə bağlı verilən qərarda «cinayətkar əməllərə görə» ifadəsini əsas gətirərək məhkəmənin artıq mövqe nümayiş etdirdiyini söylədi. İstintaq sənədləri ilə tanış olmağa imkan vermədiklərini bildirdi. O buna görə rayon prokurorluğunu günahlandırdı. Vəkilin bildirməsinə görə, hal şahidlərin ifadələrindən məlum olur ki, hadisələr iki fərqli yerdə baş verib. Hadisədən sonra qısa vaxt ərzində 7 nəfər hal şahidin tapılması, izahatların alınması və ekspertizanın rəyi barədə fikirlərini söyləyən vəkil işə xitam verilməsini istədi.\nVƏSATƏTLƏR RƏDD EDİLİR VƏ QARANLIQDA İCLAS DAVAM EDİR...\nHakim qısa müşavirədən sonra vəkilin qaldırdığı vəsatətləri rədd etdi.\nİşıqlar sönsə də qaranlıqda məhkəmə işini davam etdirdi. Zərərçəkmiş şəxs bir neçə dəfə bildirdi ki, təqsirləndirilən şəxsi hadisəyə qədər tanımayıb. O xəsarət alandan sonra 21 gün xəstəxanada yatıb. Onun gözündəki eynəyini sındırıblar.\nMəhkəmə noyabrın 12-də işini davam etdirəcək. Məhkəmədə hal şahidlərinin dindirilməsi gözlənilir.\nMÜSAVAT PARTİYASI İŞİ SİFARIŞ SAYIR...\nMəhkəmənin işində iştirak edən Müsavat partiyası başqanın müavini Gülağa Aslanlı Azadlıq radiosuna bildirib ki, məhkəmənin gedişi bu işin sifarişli olduğunu göstərir.\nYadigar Sadıqovun vəkili Xalid Bağırov isə deyib ki, məhkəmə bir tərəfli qaydada aparılır. Vəkilin sözlərinə görə, vəsatətlərin təmin olunmaması onu göstərir ki, onlar durub baxacaq, qarşı tərəf isə zərbələrini endirəcəklər.


Sentyabrın 19-da Milli Məclisin Əmək və sosial siyasət komitəsinin 2017-ci ilin payız sessiyasında ilk iclası keçirildi. İclası açan komitə sədri Hadi Rəcəbli əvvəlcə ötən sessiyanın yekunları və payız sessiyasının qanunvericilik işləri planı barədə geniş məlumat verdi.\nBildirildi ki, 2017-ci ilin yaz və növbədənkənar sessiyaları dövründə komitənin 11 iclası keçirilib, 23 məsələ müzakirə edilib, 15 qanun layihəsi Milli Məclisə tövsiyə edilib. Bu dövr ərzində komitəyə vətəndaşlardan 489 ərizə və müraciət, idarə və nazirliklərdən 84 sənəd daxil olub. Komitə sədri tərəfindən 504 nəfər vətəndaş qəbul edilib, onların qayğı və problemlərinin həllinə lazımi köməklik göstərilib. Hesabat təsdiqləndi.\nSonra Hadı Rəcəbli payız sessiyası zamanı komitədə işlənməsi nəzərdə tutulan sənədlərdən söz açdı. Qeyd olundu ki, “Tütün məmulatlarının istifadəsinin məhdudlaşdırılması haqqında” və “Turizm haqqında” qanun layihələri bu qəbildən olan əsas sənədlərdir. Hər iki sənədin parlamentin payız sessiyasının plenar iclasının gündəliyinə çıxarılması nəzərdə tutulur. Hadi Rəcəbli “Tütün məmulatlarının istifadəsinin məhdudlaşdırılması haqqında” qanun layihəsinin tamamilə müzakirəyə hazır olduğunu vurğuladı. “Turizm haqqında” qanun layihəsinin isə ikinci oxunuş üçün plenar iclasa çıxarılması üçün ciddi işlər getdiyi diqqətə çatdırıldı.\nKomitə üzvləri Musa Quliyev, Yaqub Mahmudov, Rafiq Məmmədhəsənov, Jalə Əliyeva, Araz Əlizadə, İlham Məmmədov qarşıdakı sessiya zamanı işlənməsi nəzərdə tutulan qanun layihələri ilə bağlı fikirlərini bildirdilər. Qanunvericilik işləri planı yekdilliklə təsdiqləndi.\nSonra komitədə Əmək Məcəlləsinə və “Əmək pensiyaları haqqında” qanun layihəsinə edilən dəyişikliklər barədə sənədlər müzakirə edildi. Qeyd olundu ki, hər iki sənədə edilən dəyişiklik “Elm haqqında” qanuna uyğunlaşdırmağa xidmət edir. “Əmək pensiyaları haqqında” sənəddə nəzərdə tutulan dəyişiklik xüsusi hesaba köçürülən vəsaitin aydın və dəqiq əks olunması məqsədi daşıyır.\nHər iki qanun layihəsinin Milli Məclisin plenar iclasının müzakirəsinə təqdim olunması qərara alındı.


Yağış və QAR YAĞACAQ – Sabahın HAVASI – SumqayitXeber.Com\nYağış və QAR YAĞACAQ - Sabahın HAVASI\nMart 09, 15:21 • 479\nBakıda və Abşeron yarımadasında sabah hava şəraitinin buludlu olacağı, arabir yağış yağacağı, gecə yarımadanın bəzi yerlərində intensiv olacağı gözlənilir. Güclü şimal-qərb küləyi əsəcək, gündüz mülayimləşəcək.\nEkologiya və Təbii Sərvətlər Nazirliyinin Milli Hidrometeorologiya Departamentindən Publika.az-a verilən məlumata görə, havanın temperaturunun Abşeron yarımadasında gecə 4-6, gündüz 7-10, Bakıda gecə 4-6, gündüz 7-9 dərəcə isti olacağı gözlənilir.\nBölgələrdə də sabah arabir yağış, dağlıq ərazilərdə qar yağacağı, bəzi yerlərdə intensiv olacağı, gündüz əksər rayonlarda havanın əsasən yağmursuz keçəcəyi gözlənilir. Arabir duman olacaq. Qərb küləyi əsəcək, bəzi yerlərdə arabir güclənəcək.\nMartın 10-u gündüz, martın 11-də gün ərzində Abşeron yarımadasında meteoroloji amillərin əsasən normal sutkalıq gedişi meteohəssas insanlar üçün əlverişlidir.\n4 həftə öncə 880